Olusuku olw’Eby’Omwoyo, Eggulu ery’Okusatu, ne Yeekaalu ey’Eby’Omwoyo | Ogw’Okusoma\nBISOME MU Albanian American Sign Language Amharic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Lamba Latvian Lhukonzo Lithuanian Lucholi Luganda Lunda Lunyankore Luo Luswayiri Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Russian Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\n“Ndifuula ekifo eky’ebigere byange okuba eky’ekitiibwa.”—IS. 60:13.\nENNYIMBA: 102, 75\nKiki abaweereza ba Yakuwa ab’amazima kye baagala ennyo?\n‘Olusuku lwa Katonda’ omutume Pawulo lwe yalaba mu kwolesebwa kye ki?\nTuyinza tutya okwongera okulungiya olusuku olw’eby’omwoyo?\n1, 2. Mu Byawandiikibwa eby’Olwebbulaniya, ebigambo ‘entebe y’ebigere’ bisobola kutegeeza ki?\nYAKUWA KATONDA yagamba nti: “Eggulu ye ntebe yange, n’ensi ye ntebe y’ebigere byange.” (Is. 66:1) Ng’ayogera ku “ntebe y’ebigere” bye, Yakuwa yagamba nti: “Ndifuula ekifo eky’ebigere byange okuba eky’ekitiibwa.” (Is. 60:13) Ekyo akikola atya? Era ekyo kitukwatako kitya, okuva bwe kiri nti tubeera ku nsi, ‘entebe y’ebigere’ bya Katonda?\n2 Ng’oggyeeko okuba nti ensi eyogerwako ‘ng’entebe y’ebigere’ bya Katonda, yeekaalu eyali mu Isiraeri nayo eyogerwako mu Byawandiikibwa eby’Olwebbulaniya ng’entebe y’ebigere bya Katonda. (1 Byom. 28:2; Zab. 132:7) Yeekaalu eyo yali ku nsi era ye yali entabiro y’okusinza okw’amazima. Eyo ye nsonga lwaki yali nnungi nnyo mu maaso ga Yakuwa, era yeekaalu eyo yaweesa ekitiibwa ekifo ky’ebigere bya Yakuwa.\n3. Yeekaalu ya Katonda ey’eby’omwoyo kye ki, era yateekebwawo ddi?\n3 Leero entabiro ey’okusinza okw’amazima teri ku kizimbe, gamba nga yeekaalu eyali ku nsi. Kyokka, waliwo yeekaalu ey’eby’omwoyo, eweesa Yakuwa ekitiibwa okusinga ekizimbe kyonna ekyali kizimbiddwa. Yeekaalu eyo ey’eby’omwoyo ye nteekateeka esobozesa abantu okutabagana ne Katonda okuyitira mu bwakabona ne ssaddaaka ya Yesu Kristo. Yeekaalu eyo yateekebwawo mu mwaka gwa 29 E.E., Yesu bwe yabatizibwa era n’afukibwako omwoyo omutukuvu okuba Kabona Asinga Obukulu owa yeekaalu ya Yakuwa ey’eby’omwoyo.—Beb. 9:11, 12.\n4, 5. (a) Okusinziira ku Zabbuli 99, kiki abaweereza ba Yakuwa ab’amazima kye baagala ennyo? (b) Kibuuzo ki kye tusaanidde okwebuuza?\n4 Olw’okuba tusiima yeekaalu ey’eby’omwoyo, tutendereza Yakuwa nga tumanyisa abalala ebikwata ku linnya lye n’ebikwata ku kinunulo, ekirabo eky’omuwendo ennyo kye yatuwa. Nga kisanyusa nnyo okukimanya nti leero waliwo Abakristaayo ab’amazima abasukka mu bukadde omunaana abaweesa Yakuwa ekitiibwa! Obutafaananako bantu bangi mu madiini agatali gamu abalowooza nti bajja kutendereza Katonda nga bamaze kugenda mu ggulu, Abajulirwa ba Yakuwa bonna bakimanyi nti balina okutendereza Katonda kati ku nsi.\n5 Bwe tutendereza Yakuwa, tuba tukoppa abaweereza be abeesigwa aboogerwako mu Zabbuli 99:1-3, 5. (Soma.) Nga zabbuli eyo bw’eraga, Musa, Alooni, ne Samwiri baawagira okusinza okw’amazima n’omutima gwabwe gwonna mu kiseera kyabwe. (Zab. 99:6, 7) Leero, ensigalira ya baganda ba Yesu abaafukibwako amafuta bwe baba tebannagenda mu ggulu kuweereza naye nga bakabona, baweereza n’obwesigwa ku nsi mu luggya lwa yeekaalu ey’eby’omwoyo. Waliwo ‘n’ab’endiga endala’ bukadde na bukadde abakolera awamu nabo. (Yok. 10:16) Wadde nga balina essuubi lya njawulo, abaafukibwako amafuta n’ab’endiga endala basinziza wamu Yakuwa Katonda wano ku ntebe y’ebigere bye. Naye buli omu ku ffe asaanidde okwebuuza, ‘Mpagira enteekateeka ey’okusinza okw’amazima n’omutima gwange gwonna?’\nOKUTEGEERA ABO ABAWEEREREZA KU YEEKAALU YA KATONDA EY’EBY’OMWOYO\n6, 7. Kizibu ki ekyajjawo mu Bakristaayo abaasooka, era kiki ekyaliwo wakati wa 1914 ne 1919?\n6 Bwe waali tewannayita myaka 100 ng’ekibiina Ekikristaayo kitandikiddwawo, obwakyewaggula obwali bwayogerwako bwatandika okweyoleka. (Bik. 20:28-30; 2 Bas. 2:3, 4) Okuva mu kiseera ekyo, kyatandika okuba ekizibu okumanya abo bennyini abaali baweerereza Katonda ku yeekaalu ye ey’eby’omwoyo. Waayita ebyasa bingi Yakuwa n’alyoka akozesa Yesu Kristo, eyali yaakatuuzibwa ku ntebe y’Obwakabaka, okulaga abo abaweerereza ku yeekaalu ya Katonda ey’eby’omwoyo.\n7 Omwaka gwa 1919 we gwatuukira, abo Yakuwa b’asiima era abaweerereza ku yeekaalu ye ey’eby’omwoyo baali bategeerekese bulungi. Baali balongooseddwa mu by’omwoyo, ekintu ekyaleetera okusinza kwabwe eri Yakuwa okwongera okusiimibwa. (Is. 4:2, 3; Mal. 3:1-4) Ebyo omutume Pawulo bye yalaba mu kwolesebwa ebyasa bingi emabega byali bitandise okutuukirira ku kigero ekitono.\n8, 9. ‘Olusuku lwa Katonda’ Pawulo lwe yalaba mu kwolesebwa kye ki?\n8 Okwolesebwa Pawulo kwe yafuna kwogerwako mu 2 Abakkolinso 12:1-4. (Soma.) Ebyo Pawulo bye yalaba mu kwolesebwa okwo byogerwako ng’okubikkulirwa. Ebintu ebyo byali bisonga ku kintu ekyandibaddewo mu kiseera eky’omu maaso, so si mu kiseera kya Pawulo. Pawulo bwe ‘yakwakkulibwa n’atwalibwa mu ggulu ery’okusatu,’ ‘lusuku ki’ lwe yalaba? Olusuku olwo luzingiramu Olusuku lwa Katonda olujja okubeera ku nsi. (Luk. 23:43) Era luzingiramu olusuku olw’eby’omwoyo olujja okubaawo mu bujjuvu mu nsi empya. Ate era luzingiramu embeera ennungi ennyo ejja okubeera mu ggulu mu “lusuku lwa Katonda.”—Kub. 2:7.\n9 Kati olwo lwaki Pawulo yagamba nti yali ‘awulidde ebigambo ebitayogerekeka, omuntu by’atakkirizibwa kwogera’? Ekyo kiri kityo kubanga ekiseera ekyo si kye kyali ekiseera ekituufu okutandika okunnyonnyola ebintu eby’ekitalo ebyali mu kwolesebwa okwo. Naye leero kikkirizibwa okwogera ku mikisa abantu ba Katonda gye bafuna mu kiseera kino!\n10. Lwaki tuyinza okugamba nti waliwo enjawulo wakati “w’olusuku olw’eby’omwoyo” ne “yeekaalu ey’eby’omwoyo”?\n10 Tutera okwogera ku “lusuku olw’eby’omwoyo,” naye olusuku olwo kye ki? Ye mbeera ennungi ey’eby’omwoyo gye tulimu etusobozesa okuba mu mirembe ne Katonda awamu ne bakkiriza bannaffe. Kyokka, tusaanidde okukijjukira nti waliwo enjawulo wakati ‘w’olusuku olw’eby’omwoyo’ ne “yeekaalu ey’eby’omwoyo.” Yeekaalu ey’eby’omwoyo ye nteekateeka Katonda gy’ataddewo ey’okusinza okw’amazima. Olusuku olw’eby’omwoyo lwe lulaga abo abasiimibwa mu maaso ga Katonda era abamuweerereza mu yeekaalu ye ey’eby’omwoyo leero.—Mal. 3:18.\n11. Nkizo ki gye tulina leero?\n11 Nga kitusanyusa nnyo okukimanya nti okuva mu 1919, Yakuwa abadde awa abantu abatatuukiridde enkizo okukolera awamu naye mu kugaziya n’okulungiya olusuku olw’eby’omwoyo ku nsi! Naawe weenyigira mu mulimu ogwo? Okiraba nti nkizo ya maanyi okukolera awamu ne Yakuwa mu kuweesa ekitiibwa ‘ekifo ky’entebe y’ebigere bye’?\nEKIBIINA KYA YAKUWA KYEYONGERA OKULABIKA OBULUNGI\n12. Tumanya tutya nti ebigambo ebiri mu Isaaya 60:17 bituukiridde? (Laba ekifaananyi ku lupapula 7.)\n12 Enkyukakyuka ez’ekitalo ezandibaddewo mu kitundu eky’oku nsi eky’ekibiina kya Yakuwa zaayogerwako mu Isaaya 60:17. (Soma.) Abo abakyali abato oba abakyali abapya mu mazima basomye ku nkyukakyuka ezo oba baziwuliddeko okuva ku balala. Naye waliwo baganda baffe ne bannyinaffe bangi abeerabiddeko n’agaabwe ku nkyukakyuka ezo! N’olwekyo tekyewuunyisa nti bakkiriza bannaffe ng’abo bakakafu nti Yakuwa, ng’ayitira mu Kabaka gwe yateekawo, awa ekibiina kye obulagirizi! Bwe tuwulira ebyokulabirako bya bakkiriza bannaffe ng’abo, kinyweza okukkiriza kwaffe era kituleetera okwongera okwesiga Yakuwa.\n13. Okusinziira ku Zabbuli 48:12-14 kiki kye tusaanidde okukola?\n13 Ka tube nga tumaze bbanga ki mu mazima, tulina okweyongera okubuulira abalala ebikwata ku kibiina kya Yakuwa. Okuba nti tuli mu lusuku olw’eby’omwoyo wadde nga tukyali mu nsi eno embi era eteriimu kwagala kyamagero! Ebintu eby’ekitalo bye tumanyi ku kibiina kya Yakuwa, oba “Sayuuni,” n’ebyo bye tumanyi ku lusuku olw’eby’omwoyo, tusaanidde okubibuulirako abantu ‘ab’emirembe egigenda okujja.’—Soma Zabbuli 48:12-14.\n14, 15. Nkyukakyuka ki ezaakolebwa mu kibiina mu myaka gya 1970, era birungi ki ebivuddemu?\n14 Emyaka bwe gizze giyitawo, abo abaludde mu mazima balabye enkyukakyuka nnyingi ezikoleddwa mu kibiina ezireetedde ekitundu eky’oku nsi eky’ekibiina kya Yakuwa okwongera okulabika obulungi. Bajjukira ebiseera ebyo ebibiina lwe byabanga n’omuweereza w’ekibiina mu kifo ky’okubeera n’akakiiko k’abakadde, ensi lwe zaabanga n’omuweereza w’ettabi mu kifo ky’Akakiiko k’Ettabi, era obulagirizi lwe bwaweebwanga pulezidenti wa Watch Tower Society mu kifo ky’okuweebwa Akakiiko Akafuzi ak’Abajulirwa ba Yakuwa. Wadde nga baganda baffe abo baalina abayambi, okutwalira awamu, omuntu omu ye yasalangawo ku ngeri ebintu gye byakolebwangamu mu kibiina, ku ofiisi z’amatabi, ne ku kitebe kyaffe ekikulu. Mu myaka gya 1970, enkyukakyuka zaakolebwa ne kiba nti abakadde abawerako be bakwasibwa obuvunaanyizibwa okusalawo ku bintu ebitali bimu mu kifo ky’okuba nti obuvunaanyizibwa obwo buli ku muntu omu yekka.\n15 Enkyukakyuka ezo zivuddemu ebirungi? Yee. Lwaki? Kubanga enkyukyuka ezo zaakolebwa oluvannyuma lw’okwongera okwetegereza enkola abaweereza ba Katonda ab’edda gye baagobereranga nga bwe kiragibwa mu Byawandiikibwa. Mu kifo ky’okuba n’omuntu omu yekka okusalawo ku bintu ebitali bimu mu kibiina kya Yakuwa, engeri ennungi abakadde abatali bamu, oba ‘ebirabo mu bantu,’ ze balina bwe zigattibwa wamu, ziganyula nnyo ekibiina.—Bef. 4:8; Nge. 24:6.\nYakuwa awa abantu buli wamu obulagirizi bwe beetaaga ennyo (Laba akatundu 16, 17)\n16, 17. Nkyukakyuka ki ezikoleddwa mu kibiina gye buvuddeko awo ezikusanyusizza ennyo, era lwaki?\n16 Ate era lowooza ku nkyukakyuka ezikoleddwa gye buvuddeko awo, gamba ng’ezo ezikwata ku ndabika y’ebitabo byaffe, ku bintu ebibaamu, ne ku ngeri gye bituusibwa ku bantu. Bwe tuba tubuulira, kitusanyusa nnyo okugaba ebitabo byaffe ebirabika obulungi, ebisikiriza, era ebisobola okuyamba abantu okwaŋŋanga ebizibu bye boolekagana nabyo. Ate era bwe tukozesa tekinologiya ali ku mulembe okutuusa amazima ku bantu abatali bamu, gamba nga tukozesa omukutu gwaffe ogwa jw.org, tuba tukoppa Yakuwa, Oyo ayagala okuwa abantu buli wamu obulagirizi bwe beetaaga ennyo mu kiseera kino.\n17 Ate lowooza ku nkyukakyuka eyakolebwa okutusobozesa okuba n’Okusinza kw’Amaka era n’okufuna ebiseera ebisingawo okwesomesa. Okugatta ku ekyo, tusanyuka nnyo bwe tulowooza ne ku nkyukakyuka ezikoleddwa bwe kituuka ku nkuŋŋaana zaffe ennene. Mu butuufu, tusobola okugamba nti buli mwaka ebintu byeyongera kulongooka! Ate era tusanyukira nnyo okutendekebwa kwe tufuna okuyitira mu masomero agatali gamu agateekeddwawo mu kibiina kya Yakuwa. Mu butuufu, Yakuwa y’ali emabega w’enkyukakyuka zino zonna. Buli lukya yeeyongera okulungiya ekibiina kye awamu n’olusuku olw’eby’omwoyo lwe tulimu ne leero!\nKY’OYINZA OKUKOLA OKUYAMBAKO MU KULUNGIYA OLUSUKU OLW’EBY’OMWOYO\n18, 19. Tuyinza tutya okuyambako mu kwongera okulungiya olusuku olw’eby’omwoyo?\n18 Nkizo ya maanyi okukolera awamu ne Yakuwa mu kwongera okulungiya olusuku olw’eby’omwoyo. Ekyo tusobola okukikola nga twenyigira mu bujjuvu mu mulimu gw’okubuulira amawulire amalungi ag’Obwakabaka n’okufuula abantu abayigirizwa. Buli lwe tuyamba omuntu okukulaakulana n’abatizibwa, tuba tuyambyeko mu kugaziya olusuku olw’eby’omwoyo.—Is. 26:15; 54:2.\n19 Ate era tusobola okuyambako mu kulungiya olusuku lwaffe olw’eby’omwoyo nga tufuba okwongera okukulaakulanya engeri ez’Ekikristaayo. Bwe tukola bwe tutyo, tusobola okuleetera abalala nabo okwagala okujja mu lusuku olw’eby’omwoyo. Ng’oggyeeko okuyigiriza abantu Bayibuli, empisa zaffe ennungi nazo zirina kinene kye zikola mu kuyamba abantu okwagala okujja mu kibiina Ekikristaayo, bwe batyo ne bajja eri Katonda ne Kristo.\nNaawe olina ky’oyinza okukolawo okuyambako mu kugaziya olusuku olw’eby’omwoyo (Laba akatundu 18, 19)\n20. Okusinziira ku Engero 14:35, kiki kye tusaanidde okukola?\n20 Nga Yakuwa ne Yesu bateekwa okuba nga basanyufu nnyo okulaba olusuku olw’eby’omwoyo lwe tulimu leero! Essanyu lye tufuna nga tuliko kye tukoze mu kwongera okulungiya olusuku olw’eby’omwoyo lituyamba okulaba essanyu ery’ekitalo lye tujja okufuna nga tukola emirimu egitali gimu okufuula ensi Olusuku lwa Katonda. Ka bulijjo tujjukire ebigambo ebiri mu Engero 14:35, awagamba nti: ‘Omuddu akola eby’amagezi y’aganja eri kabaka.’ N’olwekyo, ka tweyongere okweyisa mu ngeri ey’amagezi nga tufuba okuyambako mu kwongera okulungiya olusuku olw’eby’omwoyo!


Bukedde Online - Kadaga asabye ababaka okukola amateeka agakuuma abali ku kyeyo\nKadaga asabye ababaka okukola amateeka agakuuma abali ku kyeyo\nAbatuuze bavudde mu mbeera ne bafuumuula abagambibw okubeera abamenyi b'amateeka e Makerere\nOmubaka Robert Kyagulanyi alumbye Gavument...\nSIPIIKA Rebecca Kadaga asabye ababaka ba palamenti mu nsi yonna okukola amateeka agakuuma abakazi abava mu mawanga gaabwe ne bagenda okusenga mu malala olw’ensonga ezitali zimu omuli eby’obufuzi , okukuba ekyeyo n’endala.\nKadaga agamba nti abakazi abo olumu batulugunyizibwa mu mawanga gye baba bagenze okugeza abakolera mu maka g’abantu batulugunyizibwa olumu kyokka nga batya okwogera olw’okuba baba bagwiira mu mawanga ago.\nBino webigyidde nga waliwo okwemulugunya okuva mu Bannayuganda abakolera ebweru naddala abakola obwa ‘hawusi gaalo’ mu mawanga g’e Buwarabu nga bagamba nti batulugunyizibwa .\nKadaga bino yabyogeredde mu lukung’ana lw’ababaka ba palamenti abakyala abava mu kibiina ekigatta palamenti mu nsi yonna ekya ‘Inter parliamentary Union’ olwatudde e Geneva mu Switzeland.\nKadaga yagambye nti palamenti esobola okukola ekisoboka okulaba ng’ekola amateeka agakuuma eddembe ly’obuntu naddala ery’abo abava mu mawanga gye bazaalibwa ne bagenda mu malala olw’ensonga ezitali zimu.\nYagambye nti palamenti z’amawanga agatali gamu zisaanidde okukolaganira awamu okulaba ng’eddembe ly’abantu abatambula okuva mu ggwanga erimu okudda mu ddala terityoboolebwa.\nKadaga yagambye Uganda erimu abanoonyi b’obubudamu bangi era yassa emikono ku mateeka agakuuma eddembe lyabwe. Uganda yakikiriddwa ababaka okuli Osoru Mourine (Arua munisipaali) Sebaggala Abdulatif (Kawempe North), Kabagyeni Rose (Kisoro ) ne Anyakun Esther (Nakapiripirit ). Abalala kuliko Akamba Paul (Busiki) ne Mwijukye Francis\nAbayizi 780 bagwiridde ddala ebibuuzo bya S.6\nAbayizi basomesebwe kutegeera si kukwata bukusu\nAbawala bamezze abalenzi mu bigezo bya siniya 6


Daddy Andre Namukyawa Lwakugaana Kwekebeza - Angella Katatumba - Radio Simba - Ennene\nDaddy Andre namukyawa lwakugaana kwekebeza – Angella Katatumba\nOmuyimbi Angella Katatumba avuddeyo ku bya Daddy Andre,\nNvuddeyo okwanukula abo ababadde bambuuza ku kiriwo wakati wange ne Andre.\n– Ebbanga erisukka mu myezi 3, Andre yampisanga ng’Omumbejja. Yamalirako ensimbi ezisoba mu bukadde 20. Tewali kyenali njagala kyatangulira oba okunzikiriza okubaako kyensasula. Yandagayo mu mikwano gye, ab’oluganda lwe nantwala newaabwe mu kyalo.\n– Wabula ebinbtu byatabuka mu January bweyafuna ebizibu ebiwerako omwali eby’ensimbi n’ebirala, neyali PA we nabba ssente ze n’emotoka ye ate nange wenamulekera olw’okuba yali agaanyi okugenda okwekebeza akawuka akaleeta mukenenya.\nNkimanyi kino tekyali kiseera kyangu, era tekyali kyangu gyendi okusalawo nawulira bubi olw’ebirungi n’okwagala kweyandaga. Wadde nga ebyo byaliwo nalina okusigala ku byenzikiririzaamu era nasalawo tusigale ku ky’okutumbula oluyimba lwaffe olwa ‘Tonerabira.’


Bukedde Online - Aba Cooperative Banka balaa janye\nBakunyizza aba UNRA ku by'olutindo\nBAALI bakulira Cooperative Bank baagala kubaddiza eby'obugagga byabwe ebiri mu buwumbi bye bagamba nti byabatwalibwako mu bukyamu. Bbanka y'obwegassi yaggalwa Bbanka Enkulu nga May 19, 1999 nga bagamba nti yali eddukanyizibwa bubi.\nIvan Asiimwe eyali omuwandiisi wa Cooperative Bank yategeezezza akakiiko ka COSASE nga bwe baagala okuzzaawo Cooperative Bank kuba yaggalwa mu bukyamu. Ekibeewunyisa kwe kubeera nti bbanka bwe yamala okuggalwa, Palamenti y'eggwanga yayisa ekiteeso ekisemba Bbanka Enkulu eddemu okwetegereza eby'okubaggala, kyokka tekikolwanga.\nHannington Wasswa, dayirekita wa Bbanka Enkulu avunaanyizibwa ku bbanka z'ebyobusuubuzi yagambye nti bbanka eyaggalwa ye yawandiisibwa mu 1997. Waliwo endala eyawandiisibwa mu 1964. Michael Tusiime (Mbarara Munisipaali) yabuuzizza Wasswa oba akimanyi nti kimenya mateeka okuwandiisa kkampuni ebbiri\nMuseveni ayongedde okulabula abagoba abantu ku ttaka\nMuseveni layizza akakiiko akakangavula abakungu ba Gav't abagaana okulangirira eby'obuggagga bwabwe


Bukedde Online - Zari ayogedde ebyama mu Ssemwanga: Omulambo gwajjidde mu mannya ga Ali Ssennyomo\nObuwumbi 252 za misaala gy’ababaka\nOMUGENZI Ivan Ssemwanga nze mbadde mutegeera nzekka!\nZari ne Ivan Ssemwanga ng'omukwano gukyabasaza mu kabu\nBwatyo Zari bwe yatandise emboozi ye n’omusasi waffe mwe yayogeredde ku bulamu obwekyama ku eyaliko bba Ivan Ssemwanga.\nZari Hussein gwe twasanze mu maka ga nnyina e Munyonyo okubaako by’ayogera, kiddiridde Bannayuganda okumulumiriza ssaako n’abooluganda nti ye yavaako okufa kwa Ssemwanga.\nMu birala bye yayogeddeko mwe mulimu engeri omulambo gwa taata w’abaana be gye gwajjidde mu mannya agatali gage ku kisaawe e Ntebe ne lwaki, lwe yagasimbaganye n’omuwala mu ddwaaliro ng’azze okujjanjaba eyali bba, ebyobugagga bye balina, obutakkaanya ne famire ya Ssemwanga, ekituufu ekyatta Ssemwanga, engabana ssaako okulangirira akakiiko akassiddwaawo okuddukanya emmaali y’omugenzi n’okulabirira bamulekwa.\nEkituufu ekyasse Ssemwanga Nga twakaddamu okukolagana ne Ssemwanga mu February w’omwaka guno, nnamusaba agende yeekebeze puleesa.\nYabigaana n’ambuuza nti omugagga alwala puleesa? Ezo ndwadde za baavu!\nAwo ne nsooka muvaako naye eba ebula ennaku nnya Ssemwanga agwe ekigwo ekyamuleetera okusannyalala, waliwo omukozi omu ku ssomero lya Brooklyn City College e Pretoria eyamucankalanya.\nZari bwe yalabise ku Lwokusatu ng’atunnyannyola ebikwata ku Ssemwanga.\nBwe baali bayomba, nagenda okulaba nga Ssemwanga atuuyana nnyo.\nOmu ku bakulu ku ssomero eryo kwe kujja n’aggyawo Ssemwanga n’amutwala mu ofiisi emu mwe yamutuuza akkakkane.\nNaddamu ne mugamba nti okyali mu kusaaga naye puleesa yo eri waggulu era n’atabitwala nga kikulu.\nNga wayiseewo ennaku nnya, Taata Pinto (nga bwe mbadde muyita) n’ansindika ku ttabi ly’amasomero ge eddala erisangibwa mu ssaza lya Nelspruit okulaba emirimu bwe gitambula.\nMba ndi ku lugendo, essimu yange n’eggwaako omuliro ekintu ekitatera kubaawo.\nBwe nafuna we ngicaajingira, egenda okuddako nga kuliko amasimu agaakubiddwa ne sigakwata (missed calls) eziwera 20.\nZonna zaali ssimu za Ivan nga y’akuba. Bwe naddamu abaagikwata ne bantegeeza nti Taata Pinto y’abadde akukubira, pulesa emukubye era tumuddusizza mu ddwaaliro Medic Clinic e Pretoria.\nZari n’abaana be mu kuziika Ssemwanga e Kayunga.\nEno namusanga embeera mbi ddala kwe kumuggyayo ne tumutwala mu ddala eddene erya Steve Biko.\nBwe wamutuukako baakugamba nti puleesa evudde ku ki?\nBantegeeza nti bwe yannyuka, yagenda ku kabalaza w’asula ne banne ne banywa omwenge mungi ddala.\nBwe yatuuka awaka n’alinnya gy’asula gye yagwiira, kwe kuyita omukozi n’amugamba nti afa naye ng’ayagala kumuyitira maama Pinto (Zari), nabo kwe kumuyoolayoola ne bamuddusa mu ddwaaliro.\nBwe watuuka mu ddwaliro lya Steve Biko, abasawo baakugamba nti abadde ki?\nEno gye bantegeereza nti yali asannyaladde (stroke) ng’ate ne puleesa eri waggulu ne bagamba nti ekika ky’okusannyalala kye yali afunye, abantu 90 ku buli 100 abatuuka ku mbeera eno tebawona.\nBaayongera okumukebera ne bazuula nti bwe yagwa, ogumu ku misuwa gwakutuka era omusaayi ne gumutonnya ku bwongo.\nBantegeeza nti bwe wanaabaawo ekyamagero Ivan okulama, kibalirwa ku bitundu 10 ku buli 100 kyokka ng’ekyo kirina kubaawo mu bbanga lya mwezi gumu.\nBwe guggwaako ng’obujjanjabi tebunnabaako kye bukyusa, yali alina kulangirirwa nti afudde. Nti kyokka bw’anaaba tafudde, yali ajja kusigalawo naye ng’alinga omwana omuto nga byonna by’akola tabitegeera.\nKiki ekyaddako ng’abasawo bakuwadde amawulire ag’entiisa gatyo?\nWakati mu kutya, nakkiriza abasawo basooke bakkakkanye puleesa, olwo bamulongoose tulabe oba Katonda anaayamba.\nSi buli muntu gwe twali naye nti yakikkiriza. Era wajjawo okusika omuguwa nga King Lawrence azze n’omuwala agamba nti ye mukyala wa Ssemwanga omutuufu.\nOmuwala ono namanyaako nti bamuyita Dudu. Kino nakiwakanya era ne ntegeeza abasawo nti nze mukyala we omutuufu era amulinako obuvunaanyizibwa. Wano nabategeeza nti oba kuliko akyabuusabuusa nzigyeyo empapula eziraga nti nze ne Ssemwanga tuli bafumbo.\nOluvannyuma abasawo banzikiriza nti nze mutuufu era ne nzisa omukono ku bbaluwa y’abasawo ekkiriza Ivan okulongoosebwa.\nEnkola y’e South Afrika, teri nnyo bino bya bajjanjabi nga bwe kiri e Uganda. Nze nayogeranga na basawo ne bambuulira embeera gy’alimu kyokka ekyankuba ewala, mu bbanga lya wiiki bbiri nga bamaze okumulongoosa, nga tewali njawulo.\nKu Lwokusatu lwa wiiki gye yafiiriddemu, ku makya, abasawo baatuyita ne batugamba tujje tusiibule omulwadde. Tuba twakatuukawo ate abasawo ne batugamba nti gwe tuzze okusiibula tumuweemu akadde awummuleko.\nOlwo ekiro ky’olwo nakuba essimu ku ssaawa nnya ez’ekiro ez’e South Afrika ne mbuuza embeera gy’alimu abasawo ne bantegeeza nti tewali njawulo naye ne bantegeeza neetegeke. Ku ssaawa 8:30 nga bukya ku Lwokuna, bankubira essimu nti afuddde.\nMikwano gya Ssemwanga nga giyuza akapapula okwabadde erinnya lya Ali Sennyomo, eryajjidde ku ssanduuke omwabadde omulambo gwe.\nAmannya ga Ivan amatuufu y’ani?\nKituufu Ssemwanga azze akyusakyusa amannya okusinziira ku mbeera gy’alimu naye e South Afrika abadde yeeyita Ali Sennyomo era mu ddwaaliro Sennyomo gwe baabadde bajjanjaba era n’omulambo ku kisaawe e Ntebe gwaleeteddwa mu linnya lya Ali Sennyomo.\nKwe kugamba omuntu eyaziikiddwa e Kayunga ye Ali Ssennyomo?\nNedda, ye Ivan Semwanga kuba erya Sennyomo libadde likola South Afrika yokka nga bw’atonnya ku kisaawe e Ntebe afuuka Ssemwanga omugagga omuto ate olutuuka ku kisaawe kya Oliver Tambo International Airport e South Afrika ng’afuuka Ali Ssennyomo.\nAmasomero ge mugamba nti mugalina e South Afrika ddala gye gali oba mufererako bantu?\nGyegali era twagatandika mu 2008. Twagatandikira mu ka ofiisi katono ddala naye ne tugaziwa mu ngeri naffe gye twewuunya.\nMu gano kuliko Brooklyn City Colleges, Hartland Training, Brooklyn School of Policing, Kingsbridge College, Menlyn Technical Colleges, Norah School of Nursing ne Brooklyn City High School.\nAmasomero gano galina amatabi mu bibuga mwenda okuli Pretoria n’ebirala.\nNaye bwe wali obuuzibwa ku ttivvi emu wagamba nti mulina essomero limu?\nEkyo sijjukira kukyogera.\nSsemwanga (ku kkono) ne mikwano gye bwe baali balya obulamu.\nEbyobugagga ebirala Ssemwanga by’alese bye biruwa?\nWaliwo ennyumba bbiri ng’emu mw’abadde asula ate ng’endala yagimpa mwe nsula nga zonna ziri mu kibuga Pretoria.\nMu Uganda, abadde alinawo ekizimbe ky’e Makerere yadde nga kiriko ebbanja naye oyo atubanja tugenda kumusasula.\nTugenda kukimaliriza kuba ebikozesebwa byonna weebiri era tusuubira nti we kinaggweera, kijja kusobola okulabirira bamulekwa.\nAkakiiko akaalondeddwa Olw’okusika omuguwa okubaddewo ng’abamu balowooza nti nja kubba ebintu bya bamulekwa, twasazeewo okussaawo akakiiko ka bantu basatu okukola ku nsonga zino.\nAkakiiko kaliko nze kennyini maama w’abaana, George Ssemwanga (Sir Pinto) n’omulala Shaban. Bano bonna bali South Afrika nti naye olw’okuba emmaali eri South Afrika ate nga n’abaana gye basomera, abo bajja kuba basobola okulondoola emirimu. Wabula n’abakadde abali eno e Uganda, balina obuvunaanyizibwa okulondoola ebikolebwa okulaba nga tusigala ku mulamwa.\nKati abaana baakusigala wa ng’oli mu ddya lya Diamond Platinumz?\nBaze mu kiseera kino Diamond yangulira ennyumba e South Afrika era eno abaana baffe ne Ivan gye babadde bava okugenda okusoma ate ku wiikendi ne bagenda ewa kitaabwe.\nKino Ivan abadde akimanyi era bwe tugenda okusigala kuba ne Diamond takirinaako buzibu.\nSsemwanga alese ssente mmeka ku akawunti ye kuba abadde mugagga muvundu!\nTekuli yadde n’ekikumi! Nga dayirekita w’amasomero gaffe, abadde afuna omusaala ogugwe kyokka ng’olugufuna ng’aguggyayo ng’azisaasaanya mu kuzigabira abantu n’okuzinywa.\nEmirundi mingi olubadde okuzikwatako, ng’alinnya ennyonyi okujja e Uganda okuzirya era ng’ebiseera ebimu zimuggwaako n’asigala lukebe okutuusa ez’omusaala endala lwe zijja.\nNze nnali nagakaaba dda okuva lwe bantegeeza nti tagenda kuwona.\nKati wetwatuukidde e Uganda nga ganzigwamu dda!


Olubereberye 25:26,Olubereberye 25:33 LCB - Oluvannyuma ne muganda we - Bible Gateway\n26 (A)Oluvannyuma ne muganda we n’azaalibwa, omukono gwe nga gukutte ekisinziiro kya Esawu; kyebaava bamuyita Yakobo. Isaaka yalina emyaka nkaaga Lebbeeka we yazaalira abaana abo.\nOlubereberye 25:26 in all translations\n33 (A)Yakobo n’addamu nti, “Sooka ondayirire.” Awo Esawu n’amulayirira, olwo n’aguza Yakobo obukulu bwe.\nOlubereberye 25:33 in all translations


Bukedde Online - Ensonga lwaki osaanye okugoberera eddiini y'Obusiraamu\nEnsonga lwaki osaanye okugoberera eddiini y'Obusiraamu\nAbasawo b'ekinnansi beegaanye Sheikh Umar Kamoga: Bamubodde\nAb'oludda oluvuganya mu Palamenti batwala ...\nALLAH yasiima Obusiraamu nga y’eddiini abantu gye balina okugoberera era n’agiteekako amateeka ge balina okugoberera okusobola okubeera obumu mu nsi mu mirembe bagende okutuuka mu maaso ga Allah nga basiimiddwa.\nAbakyala nga basaala\nSheikh Murshid Busuulwa, ssentebe w'abavubuka Abasiraamu ku muzikiti e Kasubi ku Masiro annyonnyola ku nsonga eno: Allah agamba Nabbi Muhammad (S.A.W) mu Kulaani nti, "Olwaleero nzijuza ku mmwe eddiini yammwe, era ne nzijuza ku mmwe ekyengera kyange, ne mbasiimira eddiini ya Busiraamu nga gye mulina okugoberera.''\n1 Obusiraamu bukoowoola abantu okubeera abooluganda n'okwagalana nga buyunga oluganda lw'Obusiraamu, olwomusaayi n'oluganda lw'abantu bonna. Nabbi Muhammad (S.A.W) yagamba nti, "Temugenda kuyingira Jjana okutuusa nga mumaze okukkiriza ate temuyinza kufuuka bakkiriza okutuusa nga mumaze okwagalana. N'abagamba ti mbabuulireyo ekintu kimu nga bwe muba mukikoze mugenda kwagalana, muyitirize salaamu wakati wammwe."\n2 Omusiraamu ku Musiraamu munne kya tteeka okumuyisa obulungi ng'oyunga oluganda lw'Obusiraamu nga Allah bwe yatugamba nti, mugondere Allah n'omubaka we, temukyawagana nga bwe munaakyawagana mujja kuggwaamu ensa kibafuule abantu abatali baamugaso mu nsi. Ssinga tugoberera amateeka ga Allah nga bwe yagatuteekako nga tukulembeza Busiraamu ku Ensonga lwaki osaanye okugoberera eddiini y'Obusiraamu buli nsonga twandibadde abantu abeekitiibwa mu nsi.\n3 Obusiraamu bwateekateeka obulamu bw'omuntu okuva lw'azaalibwa okutuusa ng'afudde, nga buyita mu kuwa Zzaka, saddaaka ng'eva mu bagagga n'eweebwa abaavu n'ekigendererwa ky'okulwanisa abantu okuwangaala nga baavu. Era omuntu bw'afa emmaali ya bamulekwa ebeera yagabwa dda mu mateeka g'Obusiraamu nga Allah bwe yakirambika mu Surat Nisah, n'ekigendererwa ky'okumalawo enkaayana mu ηηanda zaffe. Abagezezzaako okugaana okugoberera amateeka ga Allah mu kugaba ebintu bya bamulekwa bali mu kulwanagana n'okwetema amajambiya lwa byabugagga.\n4 Allah yatusiimira Obusiraamu buno kubanga bugaana okufulumya ekigambo oba ekikolwa kyonna nga kigenda kwonoona oba okutemaatema mu bantu b'obeera nabo n'okuggwaako emirembe.\n5 Obusiraamu butuggya mu kizikiza ne bututeeka mu kitangaala nga butugaana okusaba ebintu ebirala ebitali Allah, ng'okusaba kabbuli, n'ebyawongo ne butukubiriza okwawula Allah mu bw'omu bwe.\n6 Butulambika okwolesa empisa ennungi ne butukubiriza okuziyiza emize n'okunywerera ku mazima ku buli mbeera yonna.\nAisha (R.A) yabuuzibwa ku mpisa za Nabbi Muhammad (S.A.W) n'abagamba nti, empisa ze zaatambuliranga ku Kulaani, kitegeeza nti empisa ze zaali nnungi.\nNabbi Muhammad (S.A.W) yagamba nti, abasinga obukkiriza mu mmwe y'oyo abasinga empisa ennungi.\nObusiraamu mukuume ekitiibwa ky'omuntu nga mugaana okutemerera abantu, kubanga kiyinza okuvaako okwetemamu kw'Obusiraamu, ensonga yonna bw'ejja wadde nga ntuufu naye nga kyandivaako Abasiraamu okwetemamu bugigaana olw'okwagala okukuuma obumu bw'Obusiraamu.\nObusiraamu bukoowoola omuntu okwekuuma ye ng'omuntu n'emmaali ye ng'ayita mu kuwa zzaka Allah agiteekeko olukomera, era ne bukubiriza okukolaganira awamu mu kutya Allah.\nEbyana Ebinyarwanda bisazeeko Geosteady ku siteegi n'asoberwa\nSsengendo ekyana kimugonzezza n'atuula wansi\nRoden Y Kabako oba akozesa biki!! Amazina ge gatabudde abadigize ne bamwesega


Nnabagereka alabudde abakyala kunkuza y’abaana – CBS FM\nNnabagereka (wakati akutte ekirabo) ngaali n’abakyala ba mothers’ union\nNnabagereka Sylvia Naginda, alabudde abakyala ba Mothers Union, okuddamu okwekennenya enkuza y’abaana mu ggwanga, era naabasaba okukwatagana n’abakyala abalala, wamu n’abavubuka mu bitundu eby’enjawulo, okukuuma abaana n’okubakuliza mu mpisa.\nNnabagereka Naginda bino abyogeredde mu nsisinkano gy’abaddemu n’abakyala abakulisitaayo mu kibiina kya Mother’s Union Buganda ebadde mu Bulange- Mengo.\nMwatongolezza enteekateeka eyokukwasizaako abakyala abali mu bufumbo, abaana, nabawala abateekateeka okufumbirwa.\nNnabagereka era yekokkodde abafumbo abekwasa nti tebalina budde bumala kulabirira maka,kyagambyenti kyabulabe.\nMinister avunanyizibwa ku bakyala, ekikula ky’abantu, eby’enjigiriza, eby’obulamu ne wofiisiya Nnabagereka, Owek Dr Prosperous Nankindu Kavuma, asabye abakyala ba mother’s Union, okwongera okukwasizaako abakyala mu bufumbo n’okukuuma emirembe mu maka n’ eby’obulamu byabwe.\nAsabye abakyala okufaayo ennyo ku baami baabwe n’okwewala okubatulugunya,mu kawefube w’okukendeeza obutabanguko mu maka.\nPresident w’abakyala abakulisitaayo abafumbo mu kibiina kya Mother’s Union Buganda, Josephine Kasaato, agambye nti essira lyabwe omwaka guno ly’akuteekebwa ku kugunjula abakyala mu bufumbo nabateekateeka okubuyingira.\nOlukiiko luno olwa Mother’s Union Buganda, lutaba abakyala abafumbo mu bulabirizi 6 mu kkanisa ya Uganda, era lutuulibwako n’abakyala baabalabirizi mubulabirizi buno okuli owe Mityana, Mukono, Luweero, Namirembe, West Buganda,Central Buganda, ne Kampala.


Kkooti Enkulu esazizzaamu ekya Besigye okusasula obukadde 30\nKkooti Enkulu esazizzaamu ekya Besigye okusasula obukadde 30 – Radio Simba – Ennene\nYou are at:Home » Latest News » Kkooti Enkulu esazizzaamu ekya Besigye okusasula obukadde 30\nBy Mubiru Ali\t June 6, 2022 No Comments\nMunnakibiina kya Forum for Democratic Change – FDC Rtd. Col. Dr. Kizza Besigye olunaku olweleero aleeteddwa mu Kkooti Enkulu okuwulira okujulira kwe kweyateekayo nga awakanya ekyosasula obukadde 30 nga akakalu ka Kkooti ekiragiro ekyaweebwa Omulamuzi wa Kkooti ya Buganda Road wabula ye nakiwakanya.\nOmulamuzi wa Kkooti Enkulu Michael Elubu ategegeezezza nti ekiragiro ekyaweebwa omulamuzi wa Kkooti ya Buganda Road kyali kikambwe nnyo bwokigeraageranya ku musango gweyazza ogwokukuma mu bantu omuliro nga ekibonerezo kyago bweguba gukusinze kibeera kusibwa myaka 3 oba okuwa engasi ya kakadde kamu mu emitwala 44 (1.44M) nga kino kifuula ensimbi za kakalu ka Kkkoti okulabika nga ekibonerezo so nga ekiziteesaawo kwekulaba nti omuntu ayimbuddwa alabikako mu Kkooti.\nOmulamuzi ayongeddeko nti abantu Besigye beyakwatibwa nabo ku musango gwegumu bayimbulwa ku kakalu ka Kkooti akatali kabuliwo nga ate ye Ddereeva we yalagirwa kusasula kakadde kamu. Omulamuzi Elubu alagidde Besigye okusasula obukadde 3 ezobuliwo sso ssi bukadde 30.


Bukedde Online - KCCA FC ekansizza abazannyi 2 Villa be yasalako\nKCCA FC ekansizza abazannyi 2 Villa be yasalako\nVilla ngikomya sizoni eno - Ying. Misagga...\nKCCA FC eyongedde okwenyweza, bw’ereese abazannyi abalala babiri abalina obumanyirivu okwongera okuggumiza ttiimu yaabwe.\nIsaac Muleme ng'akyagucangira mu Villa. Ono KCCA yamukansizza oluvannyuma lw'okusalwako mu Villa. EKIF: SILVANO KIBUUKA\nEggulo mu gy’Ebika:\nKiwere (9) 2-2 (8)\nNkusu Ffumbe 4-0 Nvubu\nEggulo ku Mmande, omuzibizi Isaac Muleme n'omuwuwuttanyi Isaac Kirabira bombi SC Villa be yasalako, baatendekeddwa ne ttiimu eno mu kisaawe e Lugogo.\nSizoni ewedde, Kirabira abadde azannyira Saints oluvannyuma lwa Villa okumusalako era KCCA yamuwadde endagaano ya mwaka gumu. Kirabira yategeezezza nti musanyufu okuddamu okufuna ttiimu ennene nga KCCA kuba bulijjo ky’akolerera okuva lwe yava mu Villa.\n“Omukisa gwe nfunye sigenda kuguzannyiramu era hhenda kulwanira ennamba mu ttiimu esooka nkakase abagamba nti naggwaamu,” Kirabira bwe yategeezezza.\nOkujja kwa Kirabira kwongedde okuvuganya mu kitongole kya KCCA ekiwuwuttanyi olw’abazannyi abangi abakirimu.\nMu kaseera kano balina abawuwuttanyi 12 nga mu ttiimu esooka, Mike Mutebi yeetaagako 3 bokka.\nAbawuwuttanyi abalwanira ennamba kuliko; Muzamir Mutyaba, Ivan Ntege, Hakim Ssenkumba, Paul Mucureezi, Farouk Kawooya, Tom Masiko, Jackson Nunda, Suleiman Akinyem, Paul Musamali, Julius Poloto, Edward Kikonyogo ne Emma Magembe.\nMuleme sizoni ewedde agizannyidde mu Villa kyokka y’omu ku baagobeddwa ku bigambwa nti yeenyigira mu kutunda emipiira.\nNaye yaweereddwa endagaano ya mwaka gumu. Akulira emirimu mu KCCA FC, David Tamale yategeezezza nti ensonga za Krabira ne Muleme zaabadde zikyabulako obuntu butono nti kyokka eggulo baabadde basuubira nti zijja kuba ziwedde.\nTamale yagasseeko nti bombi balungi ate balina obumanyirivu kuba babadde mu ttiimu nnene.\nOmutendesi wa Cranes omuggya awera kukyusa mupiira gwa Uganda\nKCCA FC ekubye ebituli mu Uganda Cranes


Bobi Wine aluse pulaani okulemesa abamugob...\nFred Nyanzi muganda wa Bobi Wine yayogedde asimba amannyo ku buli kigambo nti: Kamwokya ssi Lusanja! Yazzizzaako kunnyonnyola nti bakoze enteekateeka okulwana olutalo okukakasa nti Bobi Wine n'abantu abalala abali ku ttaka lino tebasendebwa.\nYagasseeko nti: Tulina buli kiwandiiko ekiraga nti ekifo ekyo kya Bobi Wine era yakifuna mu mateeka n'olwekyo tewali agenda kutuggyawo. Mu nteekateeka gye balina mulimu okugenda mu kkooti bagikakase nti omuntu Bobi Wine gwe yagulako yooyo omutuufu eyali nnannyini poloti, okwo bagatteko ebiwandiiko ebirala ebikakasa obwannannyini.\nWabula Nyanzi mu kwogera yalabudde nti, "Abagambibwa okuba bayinvesita nabo twagala bagoberere mateeka kubanga bwe banaasalawo okukozesa effujjo, naffe tulina Pulaani B" Nyanzi yagambye nti ebbanga abantu be baagala okusengula lye bamaze mu kifo ekyo ddene nnyo era amateeka g'ebyettaka gonna gali ku ludda lwabwe, n'olwekyo bagenda kulwana basimbe ne nnakakongo.\nNyanzi yagambye nti olaba balwanirira b'e Lusanja abaasendebwa omwaka oguwedde, naye ate ku kiri ku Bobi Wine yennyini, baakuggyayo amaanyi gaabwe gonna. Yagambye nti bateebereza nga waliwo be yayise Bamafia mu gavumenti abaagala okunyigiriza Bobi Wine olw'enteekateeka z'ebyobufuzi bya People Power z'akolako, wabula nti tebatidde.\nKyokka akulira ekitongole ekiketta munda mu ggwanga ekya ISO Col. Kaka Bagyenda omu ku babadde bagoberera ensonga z'ettaka eryo oluvannyuma lw'okutuukirirwa abagambibwa okuba banannyini lyo yasambazze ebyogerwa nti enkaayana zino zirina akakwate ku byobufuzi by'ekisinde kya People Power, Bobi Wine ky'akulira.\nBobi Wine bwe yatuukiriddwa eggulo yagambye nti omuntu ayogerwako nga yinvesita amuwulira buwulizi era tafunanga ku kiwandiiko kyonna kiva mu baagala kumusengula era tayagala kwogera ku nsonga ezo okutuusa nga bamuwadde ekiwandiiko. Wadde Bobi Wine yagamba nti yali afunye ekyapa, wabula abamu ku batuuze e Kamwokya baatutegeezezza eggulo nti ekyapa yali tannakifuna ng'akyali mu kukigobako, embeera n'etabuka era ne bikoma mu kkubo.\nWabula enteekateeka eyo yayimiriramu oluvannyuma lw'abali ku ttaka eryo okutuuza olukiiko ne bawakanya eby'okubasengula mu kifo we bamaze emyaka emingi.\nMu lukiiko olwali e Kamwokya, Bobi Wine yayogeza maanyi nti: Etteeka ly'ettaka eriyamba ow'e Munyonyo, Muyenga ne Kololo; lye lirina okuyamba owa "Ghetto" (ebifo by'omugotteko) e Kamwokya n'awalala. Yagattako okulabula nti: Tugenda kugoberera amateeka mu lutalo luno, naye nabo balina okugagoberera.\nBwe banajja n'ekifuba okutuggya wano; tugenda kubalaga nti ako akazannyo aba Ghetto be basinga okukategeera. Kigambibwa nti oluvannyuma lw'okusanga okusoomoozebwa okwo, Ssenfuka ne banne kwe kufuna Bongo ne bamuyingiza mu nteekateeka ezigula era n'akkiriza era kati akasattiro akaliwo ke ka yinvesita eyeesomye okusenda buli kizimbe ekiri ku ttaka eryo.\nNneesunga lwe ndizaalira Ayub\nMukwano kendeeza ku busungu


Ssentebe anonyezebwa lw’akusobya ku bazzukulu be – Watchdog Uganda\nSsentebe Abudul Lwanga anonyezebwa olw'okusobya ku bazzukulu be\nPOLIISI ye Seeta Nazigo mu gombolola ye Nakisunga mu Disitulikiti ye Mukono eri ku muyiggo okusobola okuzuula Ssentebe we kyalo kye Busaale agambibwa okuba nti abadde aludde nga asobya ku bazzukulu be 2.\nAbudul Lwanga 50 era nga ono yabadde akulira eby’okulonda mu kibiina kya NRM mu Gombolola ye Nakisunga yanoonyezebwa oluvanyuma lwa batuuze okutemya kku Poliisi nga bwe baafunye amnawulire okuva ku baana bano nti jjajja waabwe badde yabafuula bakazi be.\nAbaana bano amannya agasilikiddwa kuliko owe myaka 7 saako nowe 16, era nga baali balekerwa jjajja waabwe Lwanga oluvanyuma lwa bazadde baabwe okufa nga bakyali bato ddala.\nBob Kimbowa omu ku baliranwa ba Lwanga yagambye nti bulijjo babadde bawulira ebigambo okuva mu batuuze nti Ssentebe Lwanga asobya ku bazzukulu be nti kyokka nga tabitwala nga ekikulu engeri gyali mu by’obufuzi, nti kyokka abaana bwe beevuddemu ne bategeeza ab’obuyinza naye kwe kukikakasa.\nYategezezza nti amangu ddala nga bamaze okufuna amawulire gano baategezezza Ssentebe we Gombolola ye Nakisunga Mubarack Ssekikubo naye eyasitukiddemu ne Poliisi ne bagenda mu maka ga Lwanga kyokka tebamusanzeewo ne mukyalawe.\nSsentebe Ssekikubo ne Poliisi oluvanyuma bajjeeyo abaana bano era ne babatwala mu ddwaliro lya Kojja Health Centre iv gye babakeberedde ne basangibwa nga ddala kituufu baasobezebwako.\nSsekikubo yasabye abatuuze okuwa Poliisi amawulire agakwata ku Lwanga we yekukumye nagamba nti agenda kunonyezebwa wonna waali akwatibwe avunanibwe emisango gy’okusobya ku baana abato ate nga baaluganda lwe.


Okuva 5 | Bayibuli ey'Oku Mukutu Gwaffe Ogwa Intaneeti | New World Translation\nOlubereberye Okuva Eby’Abaleevi Okubala Ekyamateeka Yoswa Ekyabalamuzi Luusi 1 Samwiri 2 Samwiri 1 Bassekabaka 2 Bassekabaka 1 Ebyomumirembe Ekisooka 2 Ebyomumirembe Eky’Okubiri Ezera Nekkemiya Eseza Yobu Zabbuli Engero Omubuulizi Oluyimba lwa Sulemaani Isaaya Yeremiya Okukungubaga Ezeekyeri Danyeri Koseya Yoweeri Amosi Obadiya Yona Mikka Nakkumu Kaabakuuku Zeffaniya Kaggayi Zekkaliya Malaki Matayo Makko Lukka Yokaana Ebikolwa Abaruumi 1 Abakkolinso 2 Abakkolinso Abaggalatiya Abeefeso Abafiripi Abakkolosaayi 1 Abassessalonika 2 Abassessalonika 1 Timoseewo 2 Timoseewo Tito Firemooni Abebbulaniya Yakobo 1 Peetero 2 Peetero 1 Yokaana 2 Yokaana 3 Yokaana Yuda Okubikkulirwa 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40\nMusa ne Alooni bagenda mu maaso ga Falaawo (1-5)\nOkunyigirizibwa kweyongera (6-18)\nAbayisirayiri banenya Musa ne Alooni (19-23)\n5 Oluvannyuma Musa ne Alooni ne bayingira ne bagamba Falaawo nti: “Bw’ati Yakuwa Katonda wa Isirayiri bw’agamba, ‘Leka abantu bange bagende bakwate embaga yange mu ddungu.’” 2 Naye Falaawo n’agamba nti: “Yakuwa y’ani,+ ndyoke mpulirize eddoboozi lye ndeke Abayisirayiri bagende?+ Nze Yakuwa simumanyi, era sijja kuleka Bayisirayiri kugenda.”+ 3 Kyokka bo ne bamugamba nti: “Katonda w’Abebbulaniya ayogedde naffe. Tukwegayiridde, tukkirize tugende mu ddungu olugendo lwa nnaku ssatu tuweeyo ssaddaaka eri Yakuwa Katonda waffe,+ aleme kutulwaza oba okututta n’ekitala.” 4 Awo kabaka wa Misiri n’abagamba nti: “Lwaki ggwe Musa ne Alooni muggya abantu ku mirimu gyabwe? Muddeeyo ku mirimu* gyammwe!”+ 5 Falaawo era n’agamba nti: “Abantu bammwe bangi nnyo mu nsi. Ddala mwagala abantu bano bonna baleke emirimu gyabwe bagende nammwe?” 6 Ku lunaku olwo lwennyini, Falaawo n’alagira abo abaali bakozesa abantu emirimu ne bannampala b’Abayisirayiri nti: 7 “Mulekere awo okuwa abantu essubi ery’okukubisa amatoffaali.+ Bo bennyini bagende balyekuŋŋaanyize. 8 Ate era omuwendo gwennyini ogw’amatoffaali ge babadde bakuba gwe muba mubasalira. Temugukendeezaako kubanga bagayaavu. Eyo ye nsonga lwaki bagamba nti, ‘Twagala kugenda, twagala kuwaayo ssaddaaka eri Katonda waffe!’ 9 Mubawe emirimu emizibu ennyo era temubaganya kuwummula, baleme kuwuliriza bigambo bya bulimba.” 10 Awo abo abaali bakozesa abantu emirimu+ ne bannampala b’Abayisirayiri ne bagenda ne bagamba Abayisirayiri nti: “Bw’ati Falaawo bw’agambye, ‘Sigenda kuddamu kubawa ssubi. 11 Mugende mulyenoonyeze yonna gye muyinza okulizuula, naye emirimu gyammwe tegijja kukendeezebwako.’” 12 Awo abantu ne batalaaga buli wamu mu nsi ya Misiri okukuŋŋaanya essubi.* 13 Abo abaali babakozesa emirimu ne babakuutira nga bagamba nti: “Buli omu alina okutuukiriza omulimu gwe buli lunaku, nga bw’abadde akola nga waliwo essubi.” 14 Oluvannyuma, abo Falaawo be yassaawo okukozesa abantu emirimu ne bakuba+ abo abaali balondeddwa okuba bannampala b’Abayisirayiri. Baababuuza nti: “Lwaki temuwezezza muwendo gw’amatoffaali gwe mubaddenga mukuba? Jjo temwaguwezezza, n’olwa leero temuguwezezza.” 15 Awo bannampala b’Abayisirayiri ne bagenda eri Falaawo ne bamwemulugunyiza nga bagamba nti: “Lwaki oyisa bw’oti abaweereza bo? 16 Abaweereza bo tebaweebwa ssubi kyokka batugamba nti, ‘Mukube amatoffaali!’ Era abaweereza bo bakubibwa so ng’abantu bo be bali mu nsobi.” 17 Naye n’abagamba nti: “Muli bagayaavu, muli bagayaavu!+ Eyo ye nsonga lwaki mugamba nti: ‘Twagala kugenda, twagala kuwaayo ssaddaaka eri Yakuwa.’+ 18 Kale kaakano muddeeyo mukole! Temujja kuweebwa ssubi, naye mulina okukuba omuwendo gw’amatoffaali ogwabagerekerwa.” 19 Awo abaali bannampala b’Abayisirayiri ne balaba nga bali mu buzibu bwa maanyi olw’ekiragiro ekyali kigamba nti: “Temukendeeza ku muwendo gw’amatoffaali gwe mulina okukuba buli lunaku.” 20 Bwe baali bava ewa Falaawo, ne basisinkana Musa ne Alooni abaali bayimiridde awo nga babalindiridde. 21 Amangu ago ne bagamba Musa ne Alooni nti “Yakuwa k’abatunuulire, asale omusango, kubanga muleetedde Falaawo n’abaweereza be okutunyooma,* era mutadde ekitala mu mukono gwabwe batutte.”+ 22 Awo Musa n’akyukira Yakuwa n’agamba nti: “Yakuwa, lwaki obonyaabonyezza abantu bano? Lwaki wantuma? 23 Kasookedde ŋŋenda eri Falaawo okwogera mu linnya lyo,+ yeeyongedde kuyisa bubi abantu bano+ ate ggwe tobanunudde.”+\n^ Oba, “migugu.”\n^ Bino byabanga bisubisubi ebyasigalanga mu nnimiro nga bamaze okukungula.\n^ Oba, “mutuleetedde okuwunyira obubi Falaawo n’abaweereza be.”


Bukedde Online - Mao asuubizza okuzzaawo ebibiina by'obwegassi\nAbadde yeesimbyewo ku bwakkansala afudde n...\nMao ng’ayogera n’abatuuze mu bitundu by’e Ibanda.\nNOBERT MAO eyeesimbyewo okuvuganya ku Bwapulezidenti bw'eggwanga ku kkaadi ya DP, yasabye abantu b'e Ibanda okusaba Pulezidenti Museveni ave mu ntebe mu mirembe abataase okubonaabona nga bwe gwali mu Acholi.\nYagambye nti nga ye ava mu kitundu kino Abacholi n'Abalango baabonaabona nga Amin awambye Gavumenti era bangi baawalirizibwa okudduka mu ggwanga nga babayigga nga enjobe. Mao yabadde Ibanda n'ategeeza nti ekimu ku bisinze okulema Museveni bwe buli bw'enguzi n'obulyake ebifumbekedde mu Gavumenti ng'ababba ensimbi z'eggwanga tewali abakuba ku mukono.\nN'agamba nti ng'aweereddwa obuyinza tajja kukkiriza muntu yenna kubba ssente za ggwanga. Yeeyamye okulaba ng'ebibiina by'obwegassi omuli ekya Banyakole Kweterana ebyaggyibwawo ng'abikomyawo abalimi n'abalunzi baddemu okweyagala kubanga mu budde obwo baali bafuna ssente ezisomesa abaana baabwe.\nYalaze okunnyolwa olw'eggwanga eryali limanyiddwa ng'erisinga mu byobulimi nga mu kiseera kino waliwo abalimi abatakyasobola wadde okuweereraabaana baabwe. Yagambye nti ekitongole ky'amasannyalaze ekya UEB, kyatemebwamu ebiwayi bisatu ky'agamba nti takiwagira nga kirina kubeera wamu ne kisobola okuweereza abantu obulungi.\nMao mu Ibanda yeegiriisizza nga poliisi teyamutaataaganyizza nga yatuuse n'okukuba enkuη− ηaana mu butale bw'omubuulo ng'obwedda ayimirira mu bubuga bwonna bw'ayitamu n'ayogera n'abantu nga poliisi emuwerekera buwerekezi.\nWabula bwe yabadde agenda okwogera ku leediyo ya Iraka FM mu kibuga ky'e Ibanda, poliisi yabadde egezaako okumulemesa kyokka oluvannyuma n'emukkiriza n'asaba abantu b'e Ibanda obutalonda babaka abekkiririnya wabula abajja okubaweereza obulungi.


Bukedde Online - Aba AstraZeneca bakoze endagaano ne ministry y'ebyobulamu olwanyisa endwadde z'omutima\nKyanda agenze ku nsalo ya South Sudan\nAbamu ku bantu nga bafuna obujjanjabi\nOMUWANDIISI ow'enkalakkalira mu minisitule y'ebyobulamu Dr Diana Atwine agambye nti mu kiseera nga Uganda eri mu lutalo lw'okulwanyisa Coronavirus, nneetegefu okuwa Bannayuganda abalala ebyobulamu eby'omutindo.\nOkutuukiriza kino, minisitule yebyobulamu ng'eri mu bukulembeze bwa pulezidenti Museveni baakugenda mu maaso okuteekawo ebikozesebwa, okuwa obusobozi n'obukugu obwetaagisa okulwanyisa endwadde zonna.\nDr. Atwine abyogedde ateeka omukono ku ndagaano n'aba AstraZeneca okuteeka mu nkola okujjanjaba endwadde z'omutima mu nteekateeka gye batuumye Healthy Heart Africa (HHA).\n"Tuli basanyufu okwanja enteekateeka eno nga tukwataganye n'aba AstraZeneca egenda okwongera okutumbula enteekateeka za gavumenti okulwanyisa endwadde z'omutima nga puleesa" Dr. Atwine bw'aggumizza.\nAshling Mulvaney akulira enteekateeka ya Healthy Heart Africa mu AstraZeneca, agambye nti Uganda lyeggwanga ery'okutaano ku lukalu lwa Africa okutwala omukisa guno.\nAmawanga agasooka kuliko Kenya, Ethiopia, Tanzania ne Ghana, endagaano gye bataddeko omukono eruubirira kuteeka mu nkola enteekateeka z'okutangira n'okulwanyisa ebirwadde ebiviirako omutima okunafuwa.\nKino baakukituukiriza nga balabula abantu ku ndya ne nneeyisa, okuyambako okutendeka abasawo abalina okuwa obujjanjabi n'okubawa omukisa okuddayo okwongera okusoma.\nOkunoonyereza okwakolebwa mu 2014 kwe batuuma STEPwise, kulaga nti Bannayuganda ebitundu 24.5 ku 100 bakwatibwa endwadde z'omutima wabula abo abafunye omukisa ne zirabibwa nga tezinnaba kusajjuka bali ebitundu 37 ku 100.\nKyokka abantu 70 ku 100 kw'abo abeetaba mu kunoonyereza baabatuukako nga tekuli n'omu yali agezezzaako okwekebeza endwadde z'omutima.\nAbakulembeze bawadde obubaka obutandika ekisiibo\nOmusiraamu yeeyisa atya mu kisiibo?


Bukedde Online - Ssebaana Kizito awadde Gavumenti n'ekitongole ekiramuzi amagezi ku nsonga za Besigye\nSsebaana Kizito awadde Gavumenti n'ekitongole ekiramuzi amagezi ku nsonga za Besigye\nAbabaka ba NRM abapya Museveni abayiyeemu...\nOmukozi abbye omwana omusajja n'atabukira...\nEYALI ssenkaggale wa DP John Ssebaana Kizito awabudde gavumenti n’ekitongole ekiramuzi ku nsonga z’okuggalira Dr. Kizza Besigye n’ategeeza nti wateekwa okubaawo obwanjulukufu mu ngeri amateeka gye gakwasibwamu.\nSsebaana yagambye nti okuggalira omuntu ng’ateeberezebwa okumenya amateeka tekirina mutawaana wabula alina okukkirizibwa okusisinkana balooya be, okutwalibwa mu kkooti ng’obudde bwayo tebunnaggwaako n’obutayisa biragiro ng’oludda olumu teruweereddwa mukisa kwennyonnyolako.\nYanokoddeyo ekiragiro ekyakolebwa Omulamuzi Steven Kavuma ekiwera kampeyini ya FDC ey’okujeema eyakazibwako “Defayanse” n’anenya n’ebitongole ebikuumaddembe okusibira bannabyabufuzi b’oludda oluvuganya gavumenti mu maka gaabwe kubanga kityoboola eddembe ly’obuntu. Ssebaana yasabye n’abakulembeze b’ebibiina byobufuzi ebirala nabo beenyigiremu mu nsonga za Dr. Besigye kubanga emisango gy’okulya mu nsi olukwe egyamugguddwaako minene nnyo.\nBesigye yasimbiddwa mu kkooti y’e Moroto ku Lwokutaano n’asindikibwa ku limanda mu kkomera ly’e Moroto gy’akuumirwa okutuusa nga May 25, 2016. Ssebaana okwogera bino yabadde akyazizza Meeya wa munisipaali y’e Makindye omulonde Kasirye Nganda Mulyannyama e Kansanga mu Kampala eggulo.\nMulyannyama yagenzeeyo okumwebuuzaako ku nzirukanya ya Kampala bw’esaana okubeera era Ssebaana n’amutegeeza nti okusisinkana Pulezidenti Museveni ku nsonga eziruma Bannakampala kyetaagisa nnyo buli kiseera era teguba musango.


Bukedde Online - Abazigu bawambye Omumerika eyazze okulambula ne bamusaba buwumbi\nAbazigu bawambye Omumerika eyazze okulambula ne bamusaba buwumbi\nAbavubuka e Makindye balumirizza poliisi...\nOkunoonyereza ku ngeri Ssebulime gye yattibwamu...\nABAZIGU ab’emmundu bateeze abalambuzi ababadde mu kkuumiro ly’ebisolo erya Queen Elizabeth ne bawambako babiri ne basaba ssente doola za Amerika emitwalo 50 ezibalirirwamu eza wano bbiriyooni emu n’obukadde 800 (1,861,575,065/-).\nBino byabaddewo ku Lwokubiri akawungeezi abalambuzi bana ne ddereeva eyabadde abavuga bwe baalumbiddwa abazigu.\nBaabadde balambula mazike n’ebisolo ebirala mu kkuumiro lino mu katundu akayitibwa Edward Track akali wakati wa Katoke ne Inshasha Wilderness Park ebiri mu disitulikiti ye Kanungu.\nAmyuka omwogezi wa poliisi mu ggwanga Polly Namaye yagambye abalambuzi bano baabadde mu mmotoka nnamba UAR 777E eya kkampuni ya Wild Frontiers Uganda Safaris.\nKwabaddeko Kimberly Sue Endecott munnansi wa Amerika ye yawambiddwa, abafumbo Julius Martins ne Berbel Julius wamu ne ddereeva waabwe Jean Paul era eyabadde gayidi abalambuza.\n“Twagala okutegeeza eggwanga nti waliwo abazigu abaawambye abalambuzi mu kkuumiro ly’ebisolo erya Queen Elizabeth era bwe baababuzizzaawo ne batandika okweyambisa essimu y’Omumerika gwe baawambye okukuba nga basaba ssente.\nWabula naffe nga abeebyokwerinda tetutudde tuli mu kubanoonya,” Namaye bwe yategeezezza. Yategeezezza nti okuzuula nti abalambuzi bawambiddwa, kyaddiridde okulwawo nga tebabalaba abakulira wooteeri we baavudde ne basalawo okugenda okubanoonya kwe kusanga abafumbo Martins ne Berbel nga basobeddwa.\nBano be baayogedde ekyabadde kibatuuseeko era ne wayita akaseera katono abazigu ne batandika okukuba essimu nga basaba ssente.\nYategeezezza nti poliisi yamaze dda okuyungula abaserikale baayo abaatendekebwa mu bukugu obwenjawulo okuva mu kitongole ekivunaanyizibwa ku bulambuzi nga bakwataganye n’ebitongole ebirala okuli ISO, CMI ne Flying Squad.\nYagambye nti poliisi era yayiye abaserikale ku nsalo okwekebejja abayingira n’abafuluma eggwanga ng’omu ku kaweefube w’okukwata abateeberezebwa okuwamba abalambuzi saako n’okulondoola essimu abazigu gye baakozesezza okukuba nga basaba ssente.\nYagasseeko nti era ekitebe kya Amerika kyategeezeddwa dda nga bwe waliwo munnansi waabwe eyawambiddwa ng’okunoonyereza bwe kugenda mu maaso.


Bukedde Online - Ssaabalabirizi omulonde Dr. Stephen Kazimba akyadde e Mmengo\nSsaabalabirizi omulonde Dr. Stephen Kazimba akyadde e Mmengo\nBaminisita b’e Mmengo babayiyeemu kapyata...\nAbaana bagobye nnyaabwe mu maka ga bba lwa...\nSsaabalabirizi Stephen Kazimba ng'atuuka ku Bulange gye yasisinkanye Katikkiro Mayiga\nSsaabalabirizi w'ekkanisa ya Uganda omulonde, Dr. Stephen Kazimba Mugalu yeeyamye nti waakusigala ng’assa ekitiibwa mu Bwakabaka bwa Buganda newankubadde agenda kukola mirimu gya ggwanga kubanga gwe mukono ogwaleeta eddiini mu Uganda.\nSsaabalabirizi Kazimba ng'asabira Katikkiro Mayiga n'abakozi abalala\nYeebazizza Katikkiro Charles Peter Mayiga olw'obuweereza obulungi eri abantu ba Kabaka ne Buganda era n'amwebaza olw'enkulaakulana gy'akoze mu bantu ba Ssaabasajja ab'e Mityana.\nKatikkiro Mayiga yatenderezza Omulabirizi Kazimba olw'ebyafaayo bye okuva ng’akyali e Katwe gye yavanga okugenda okusamba akapiira nga talina ssuubi wadde ery'okuba omubuulizi kyokka n'alondebwa ku Bwassaabalabirizi.\nKatikkiro Mayiga ng'aliko by'annyonnyola Ssaabalabirizi Kazimba\nYamwebazizza olw'obukozi bwe yayolesa ku mwaka gumu mu bulabirizi bw'e Mityana bwe yazimba ennyumba y'omulabirizi ate n'enteekateeka ennyingi z’akoze nga ziganyula abantu awatali kusosola ddiini mu Mityana era n'amwogerako ng’ayagala omuntu atuukiridde.\nKatikkiro yamusabye asabire Obwakabaka nti kubanga azimba ekibuga omutali Mukama aba azimbira bwereere era naye ne bamusuubiza okumusabira.\nSsaabalabirizi Stephen Kazimba ne Katikkiro Mayiga ku Bulange bwe yabadde amusiibula\nOmukolo gwetabiddwaako omuwandiisi w'obulabirizi bw'e Mityana, Rev. Roki Ssendegeya, omumyuka w'omukubiriza w'Abakulisitaayo mu bulabirizi Norah Mbabazi, eyalondeddwa okukulemberamu enteekateeka z'okusiibula n'okutuuza omulabirizi w'e Mityana omuggya Kiyimba Freeman ne baminisita ba Kabaka.\nDr. Stephen Kazimba,\nAbakulembeze b'Abalokole basisinkanye Katikkiro


Bukedde Online - Bazudde ebipya ku ngeri abaatemula Kaweesi gye baddukamu: Pulaani yalimu emmotoka gye baakwekamu pikipiki\nBazudde ebipya ku ngeri abaatemula Kaweesi gye baddukamu: Pulaani yalimu emmotoka gye baakwekamu pikipiki\nBUKEDDE W'OLWOKUTAANO YAFULUMYE DDA NG'ALIMU GANO\nBUKEDDE W'OLWOKUNA ALEESE GANO G'OTOLINA K...\nABEEBYOKWERINDA bazudde engeri abatemu abatta Andrew Felix Kaweesi gye badduka amangu mu kitundu ne babulawo abatuuze ne balemwa n’okumanya we bakutte.\nBino babizudde oluvannyuma lw’okukunya abamu ku baakwatiddwa mu by’okutta Kaweesi.\nPULAANI YALIMU EMMOTOKA GYE BAAKWEKAMU PIKIPIKI\nAbaaluka olukwe baasooka kutegeka kimotoka eky’ekika kya Isuzu “Box Body” ekyasimba mu kkirommita nga bbiri okuva ku maka ga Kaweesi.\nEkimotoka kino kyali kya langi ya ‘siriva’ era abaavuga pikipiki baasooka kulambula kifo ekimotoka kino we kyali kisimbye ne bakuba ne pulaani y’oluguudo we banaayita okukituukako nga ‘misoni’ ewedde.\nAbaakwatiddwa bagamba nti tebaakwata nnamba ya kimotoka kino wabula abamu baabadde bagamba nti bajjukira ng’ennamba ezaaliko tezaali za Uganda.\nKiteeberezebwa nti ennamba yali njingirire era bambega bateebereza nti ennamba ezaassibwako zaali za Congo.\nBwe baamala okutta Kaweesi ne banne, pikipiki ebbiri okwali abaamukuba amasasi baazivuga boolekedde ekifo awaali wasimbye ekimotoka.\nDdereeva w’ekimotoka bwe yawulira ng’amasasi gavuga n’amanya nti ‘misoni ekoleddwa, n’aggulawo ekimotoka n’amadaala gaakyo n’agassa wansi kubanga ‘misoni’ yali agimanyi bulungi.\nAbaali ku pikipiki bwe baazituusa ku kimotoka, baaziyingiza butereevu nga bazivuga era ddereeva n’asibawo ekimotoka n’asimbula n’avuga.\nKigambibwa nti ekimotoka kyasibira mu kimu ku bikomera bya boofiisa ba poliisi era wakati mu kuvuga, abaali munda baali beggyamu ebijaketi n’obukookolo obwali ku maaso era baafuluma ekimotoka nga bali mu kikomera nga n’ebizibiti byonna babirese mu kimotoka.\nOfiisa nnyini kikomera eyali akoze ku by’okuleeta ekimotoka y’amanyi ebizibiti ne pikipiki ezaakozesebwa gye byateekebwa.\nEbizibiti ebyo, kati aba ISO bye bakyagezaako okukozesa wabula ensonda zaategeezezza nti emmundu ssatu ezigambibwa nti ze zaakozesebwa baazikutte era balina essuubi okukwata n’ebizibiti ebirala.\nKigambibwa nti kyakolwa mu bugenderevu abapoliisi okukwata abantu abangi mu by’okutta Kaweesi era n’ekwatiramu ne pikipiki ekika kya Bajaj Boxer ez’abantu abo era ezo ze yalaga ng’ebizibiti nti ze zaakozesebwa okutambuza abatta Kaweesi era ne zitwalibwa ku poliisi ya Kira Road nga bataddeko nnamba y’omusango gw’okutta Kaweesi.\nISO egamba nti bino byali bya kiguumaaza kubanga pikipiki ezaakozesebwa zaali za maanyi nnyo era ssi za bulijjo.\nKaweesi yattibwa nga March 17, 2017 ku makya nga yaakava ewuwe e Kulambiro.\nLeero mu mboozi y'omukenkufu tukuleetedde BORAX Eddagala erigoba kiwotoka ne kandida\nBannayuganda batimpudde Abazungu mu nsambaggere\nUganda esindise 29 mu za Africa Youths Games e Algeria\nAbaddusi babiri bayitiddemu e Namboole okugenda mu olympics\nUganda yaakujjukira likodi ya John Akii Bua ey'emyaka 40


BannaNRM 13 bebesowoddeyo ku kifo kya sipiika wa parliament – CBS FM\nBannaNRM 13 bebesowoddeyo ku kifo kya sipiika wa parliament\nSarah Opendi omubaka omukyala owa Tororo y’omu ku bewandiisizza okuvuganya ku kifo kya sipiika wa parliament\nAkakiiko kebyókulonda mu kibiina kya NRM kakasizza ababaka 13 abegwanyiza ekifo kya sipiika wa Parliament okudda mu bigere bya Jacob Oulanya eyavudde mu bulamu bwensi eno.\nAbakakasiddwa kuliko minister wébyobulamu Jane Ruth Acheng,Amyuka sipiika Anita Among,omubaka wa Arua City Atima Jackson,Jackson Kafuuzi amyuka ssabawolereza wa government,Theodore Ssekikubo owe Lwemiyaga,Felix Okot Ogong owe Dokolo.\nAbalala ye ,Kintu Alex Brandon we Jinja,Asiimwe Florence Akiiki we Masindi ,Omubaka we Hoima Wakabi Pius ,Jacob Oboth Oboth minister omubeezi ow’obutebenkevu,Sarah Opendi mubaka mukyala we Tororo ne Obua Denis Hamson minisiter omubeezi ow’ebyemizannyo.\nSsentebe wákakiiko ke byokulonda mu kibiina kya NRM Dr Tanga Odoi agambye nti nti amannya gabano gakusindikibwa mu lukiiko olufuzi olwékibiina kya NRM (CEC) lubekenneenye.\nKu ludda oluvuganya gavumenti Asuman Basaalirwa owa Jeema naye agambye ekifo kya sipiika akyagala era akisobola.Ssemujju Nganda omu ku basoose okwegwanyiza ekifo abivuddemu nategeeza nti agenda kuwagira Basaalirwa.\nMinister w’ebyamawulire ku ludda oluvuganya munna NUP Joyce Bagala,agambye nti nabo bagenda kutuula okusalawo ekiddako.


Bukedde Online - Gen. Kale Kayihura byazze ayitamu bukya akwatibwa\nBannamateeka balwana kununula Bobi Wine mu...\nGEN Kale Kayihura amaze emyezi ebiri n’ekitundu mu kkomera lya poliisi y’amagye e Makindye okuva lwe yakwatibwa.\nKayihura yazindibwa ku faamu ye ku kyalo Kashagama e Lyantonde, nga July 12, 2018, amagye bwe gaamusalako okumukwata, kyokka kw’olwo ne bamunoonya n’ababula ng’ali mu wooteeri e Mbarara.\nEbitongole by’okwerinda okuli ISO, SFC (eky’eggye erikuuma pulezidenti), CMI ne poliisi byegatta ne bikolera wamu okunoonyereza ku misango egyagguddwa ku Kayihura.\nMu kusooka, abaserikale abaagenda okukwata Kayihura ku lunaku olwasooka baamubulwa olw’obutamusanga mu maka ge e Kasagama.\nAmagye gaddayo enkeera nga June 13, 2018 nga gakulembeddwaamu amyuka omuduumizi w’amagye Lt. Gen. Wilson Mbadi ne bamusanga e Kasagama ne bamutikka ku nnyonyi y’amagye eya namunkanga ne bamukomyawo e Kampala.\nYasooka kutwalibwa ku kitebe ky’amagye e Mbuya, gye yaggyibwa n’atwalibwa mu kkomera ly’amagye e Makindye gy’abadde okutuusa kati.\nOkukwata Gen. Kayihura, amagye gali gamaze okukwata abaserikale abalala okuli Lt. Col Ndahura Atwooki ng’ono ye yali akulira ekitongole kya poliisi ekikessi (Crime Intelligence), Herbert Muhangi eyali akulira Flying Squad, Richard Ndaboine ne Good Mwesigwa.\nOluvannyuma lw’okukwatibwa kwa Kayihura, bingi ebizze bibaawo omuli n’abantu b’e Kigezi abeesitula ne basaba Pulezidenti Museveni asonyiwe omuntu waabwe aleme kumutwala mu kkooti kyokka pulezidenti n’agaana okusaba kwabwe.\nAbantu ab’enjawulo bazze bawagira n’okuwakanya okukwatibwa kwa Kayihura era mu bamu ku baawagira okukwatibwa kwe, ye musuubuzi omututumufu, Hassan Basajjabalaba eyavaayo mu lwatu ne yeebaza Pulezidenti Museveni okukwata Kayihura olw’okuba yali afuukidde eggwanga ekizibu.\nBannamateeka ab’enjawulo okuli, Evans Ochieng ne Caleb Alaka baavaayo ne beeyama okuwolereza Kayihura kyokka oluvannyuma mukyala we, Angella Kayihura yavaayo n’afulumya ekiwandiiko n’ategeeza nti bba yali teyeetaaga buyambi bwa bantu bano.\nGEN. KAYIHURA YANI?\nGen. Edward Kale Kayihura yazaalibwa 1955 e Kisoro nga bazadde be be ba Johnson Komuluyange Kalekeezi eyafi ira mu kabenje k’ennyonyi mu kibuga Kiev ekya Ukrine ne nnyina Catherine Mukarwano ono ng’akyali mulamu.\nYasomera Gayaza Primary School e Kisoro, Buhinga Primary School e Kabalore, Mutolere SS E Kisoro, St. Mary’s Kisubi, Makerere Universty gye yafunira diguli mu byamateeka ne London College of Economic gye yafunira diguli eyookubiri mu mateeka.\nMu 1982 yeegatta ku bayeekera ba National Resistance Movement (NRA) abaawamba obuyinza mu 1986 era n’aweererezaako mu ofiisi ez’enjawulo mu magye, okukulirako ekitongole ekirwanyisa abakukusa ebyamaguzi ekyali wansi w’ekitongole ekisolooza omusolo gye yaggyibwa mu 2005 n’afuulibwa omuduumuzi wa poliisi mu ggwanga ekifo ky’abaddeko okutuusa March 5 2018 n’akyusibwa.\nMusajja mufumbo nga mukyala we ye Angella Kayihura gw’alinamu abaana. Amaka gaabwe gasangibwa Muyenga.\nEmmotoka ezisinga okubbibwa\nBabbulooka ba mmotoka: Bafere oba Poliisi ne KCCA babayiikiriza?\nAbabbi b'emmotoka baleese akakodyo akapya


Bukedde Online - Mbabazi wa mutwe munene- Museveni\nMbabazi wa mutwe munene- Museveni\nAbadde yeesimbyewo e Wakiso bamuteeze ne...\nAbooluganda lwa Aine bazinzeeko Mulago\nAdded 8th January 2016\nMuseveni asuubizza okuzimba enguudo zonna ennene mu disitulikiti y'e Kanungu\nPulezidenti Museveni ng’ayogerera mu nnamungi w’omuntu bwe yabadde akuba kampeyini ku ssomero lya Kihihi High.\nPULEZIDENTI Museveni asuubizza okukuba kkoolaasi enguudo ennene, okuzimba amasomero n’amalwaliro mu magombolola gonna okwetooloola Disitulikiti y’e Kanungu.\nMuseveni yakubye enkuhhaana bbiri mu kitundu kya Kinkizi eva Amama Mbabazi bwe bavuganya.\nOlukuhhaana olwasoose yalukubye ku kitebe ky’eggombolola y’e Mpungu ekisangibwa mu Kinkizi East ate oluvannyuma n’agenda ku kitebe kya Disitulikiti y’e Kanungu ne ku Kihihi High School mu Kinkizi West gye yayaniriziddwa nnamungi w’omuntu ng’ayimba oluyimba Tubonga Naawe.\nPulezidenti yagambye nti Gavumenti ye egenda kukuba kkoolasi, oluguudo lwa Kanungu - Rukungiri okuva mu March.\nOkukakasa ensonga eno, Pulezidenti yayise akulira ekitongole ky’ebyenguudo (UNRA), Muky. Allen Kagina, eyagambye nti oluguudo luno lwakumalawo obuwumbi bw’ensimbi 200.\nMuseveni yagasseeko nti oluguudo lw’e Rukungiri –Kanungu - Nyakishenyi olutuuka e Kambuga lwakukubwa kkoolaasi, ate oluva e Hamurwa okutuuka e Kerere, Kanungu, Burema, Butogota, Mayaja-Ifasha ne luyitiramu ddala okutuuka e Ikumba nalwo lwa kukolwako.\nOlulala olugenda okukolwako lwe lwa Ishasha - Katugwa, ze kiromita 18 n’oluva e Kanungu okutuuka e Kambuga. Yalangiridde era nti abantu 2,200 abagenda okukosebwa pulojekiti eno baakutandika okusasulwa omwezi ogujja.\nEntindo ezigenda okukolebwa mulimu olw’e Birara n’e Mitaano oluli ku nsalo ya disitulikiti y’e Kanungu ne Rukungiri.\nMu byenjigiriza, Museveni yagambye nti agenda kuzimba amasomero ga pulayimale mu miruka ogw’e Kirwa, Nyamukobe, Nyanga ne Kishuho ate amasomero ga siniya gazimbibwe mu magombolola ey’e Kambuga, Katete, Butogota ne Nyanga.\nPulezidenti Museveni ng’atuuka e Kyambeya mu muluka gw’e Muramba mu ggombolola y’e Mpungu mu Kinkizi West okukuba kampeyini. Yayaniriziddwa Dr. Ruhakana Rugunda.\nKu ky’okuggya abantu mu bwavu, Pulezidenti yagambye nti n’abantu balina okulima olubimbi lwabwe, n’abasaba okugaziya ennyingiza yaabwe nga balunda enkoko, okulima obutiko, emmwaanyi, caayi n’ebirala.\nOluvannyuma, Pulezidenti yalagidde Katikkiro Dr. Ruhakana Rugunda, asisinkane famire z’abantu abaggyiira mu muliro gwa Joseph Kibwetere emyaka 10 egiyise alabe obuyambi bwe beetaaga.\nENO Pulezidenti yagambye nti gavumenti ye egenda kuzimba oluguudo lw’e Ikumba – Butogota okutumbula ebyobulambuzi mu kitundu.\nOlukuhhaana olunene yalukubye mu kabuga k’e Bugarama mu ggombolola y’e Mpungu.\nYagambye nti oluguudo luno bwe lunaakolebwa, abalimi b’amajaani nabo bajja kuluganyulwamu, naye yasuubizza nti Gavumenti egenda kusooka kulunyiga ne malamu.\nMw. Museveni yayongeddeko nti Gavumenti etegeka okubunyisa amasannyalaze mu Kinkizi n’ebitundu ebiriraanyeewo nti kino kye kijja okutumbula amakolero mu kitundu. Yeebazizza abantu b’omu kitundu olw’okwongera ku bungi bw’amajaani ge balima.\nYasuubizza okugabira amaka ente z’amata gasobole okwongera ku nfuna yaago.\nDr. Ruhakana Rugunda yeebazizza abantu olw’okuwagira Pulezidenti Museveni, n’abasaba okumulonda wamu n’abo NRM b’esimbyewo mu kalulu k’omwezi ogujja.\nE Kihihi, Pulezidenti yayaniriziddwa Dr. Ruhakana Rugunda, Minisita omubeezi ow’ebyobulamu, Dr. Chris Baryomunsi, Minisita David Bahati n’omumyuka wa Ssentebe wa NRM atwala obuvanjuba, Matayo Kyaligonza.\nEyali munna FDC, Maj. Rubaramira Ruranga y’omu ku bantu b’oludda oluvuganya abaasaze eddiiro okwegatta ku Museveni.\nMuseveni olwayogedde ku nguudo abantu ne basaakaanya kyokka n’abagamba nti, “Mubadde mwesigamye ku muntu alina omutwe omunene. Alina ejjinja eddene tasobola kubulwa jjinja.”\nBrenda, mubaka, Luweero, kulonda\nMuseveni avumiridde ba RDC olw'okuzing'amya emirimu gya Gavumenti\nKayihura akoze lipooti enkakali ng'awaayo ofiisi


Bukedde Online - Jennifer Musisi agenda kuggala akeedi 15 mu Kampala\nJennifer Musisi agenda kuggala akeedi 15 mu Kampala\nBbaasi egudde e Nakasongola n'erumya abasaabaze 10\nVision Group ne Orient Bank bawadde ab'emb...\nOLUVANYUMA lwa KCCA okuggala bbaala y’omugagga, Joseph Kiyimba eya Ambiance n’ekizimbe kya Mabiriizi Complex ku Kampala Road olw’obutaba na lukusa lubikkiriza kuggulawo, erangiridde nti ezzaako ebizimbe ebirala 15 by’etayagalamu basuubuzi era nabyo etandika wiiki ejja okubiggala.\nBYA Hannington NKALUBO, Steven MUSOKE NE Eria LUYIMBAAZI\nBannannyini bizimbe bino balangibwa kubiggulawo ne bitandika okubipangisibwa abasuubuzi babikoleremu kyokka nga tebafunye lukusa kuva mu KCCA ng’etteeka bwe liragira.\nKCCA eyagala buli kizimbe nga nnannyini kyo tannaba kukiggulawo kukoleramu basuubuzi esooke ekirambule ekakase nti byonna ebyali ku pulaani byebikoleddwa ku kizimbe nga kirina ebbaluwa ekakasa nti kizimbiddwa bulungi.\nBuli ayagala okuzimba ateekwa okuba ne pulaani eyisiddwa ba yinginiya ba KCCA era ng’ekyapa kiri mu mannya ge obakkampuni ye era ng’ekifo awagenda okuzimbibwa tewali akaayanirawo yenna.\nNga nnannyini kizimbe tannaba kutandika mulimu era KCCA eteekwa okugenda ku poloti n’egiraba.\nEkizimbe bwe kitandika okuzimbibwa, buli mutendera ogutuukibwaako yinginiya bateekwa okugenda ne bakebera ebikoleddwa okukakasa nti biri ku pulaani era nnannyini kizimbe bamuwa akatabo mwe bagenda bajjuza buli lwe bamulambula.Ebikozesebwa ku kizimbe omuli omusenyu, amatoffaali n’ebirala bayinginiya bateekwa okubikebera okukakasa nti biri ku mutindo.\nEkizimbe kya Mabiriizi Plaza nakyo kyaggaddwa\nOluvannyuma lw’ekizimbe kyonna okuggwa era nga kirambuddwa bulungi, KCCA ewandiika ebbaluwa ekikkiriza okuggulwaawo n’okutandika okukoleramu.\nWabula waliwo olukusa oluweebwa abamu ku bagagga nga bamalirizza omwaliiro oba ebiri ku kizimbe kyokka abamu era tebalufuna.\nOmwogezi wa KCCA, Peter Kaujju yagambye nti ebbanga eriweereddwa abagagga ku bizimbe byaabwe liweddeko nga kati ekikolebwa kuggala.\n“Tulina olukalala lwa bizimbe 15 bye tugenda okuggala nga bannannyinibyo babipangisa abasuubuzi ne babikoleramu mu bukyamu. Ebimu tebirina pulaani yonna, ebirala bye twabalagira okukola baabivaako, baakyuusa paakingi ne bassaamu amaduuka abamu olumaliriza tebafaayo kuweebwa bbaluwa ebakkiriza kukola,” Kaujju bweyagambye.\nAbamu ku bakolera mu kizimbe kya Mabirizi Plaza nga basobeddwa.\nN’ategeeza nti basookedde ku Club Ambiance gye baggadde wiiki ewedde lwa nnannyiniyo kuva ku pulaani gye baamuwa ne yeetumiikiriza n’assaako ekifo waggulu ku kizimbe n’okukyusa agamu ku madaala abantu kwebalinnyira waggulu mu bifo ebitaali ku pulaani eyayisibwa.\nYagambye nti ate ekya Mabiriizi yakizimba n’akimaliriza kyokka bayinginiya ba KCCA tebaakirambula kukakasa nti pulaani yaakyo yagobererwa era tekirina lukusa lukikkiriza kukolerawamu bantu ng’eno y’emu ku nsonga eyakiggazza.\n“Ekizimbe ekitakkiriziddwa KCCA kuggulawo mu butongole kiba n’ensonga lwaki KCCA tegikiwadde era ezimu ku nsonga kwek ukyuusa pulaani okuva ku nkadde, okuba nga kizimbiddwa bubi oba nga tekinnaggwa era Mabirirzi agwa mu kiti kino,” Kaujju bwe yannyonnyodde.\nYagambye nti akeedi ezimu ziri ku luguudo olwa William, Luwum, Ben Kiwanuka, Nakivubo Road, Nabugabo, mu Kikuubo, Kampala Road ne mu Kiyembe.\nYagambye nti tayagala kuwa mannya ga akeedi zino nga tebannaziggala kubanga emirundi mingi bwe batuukirira bannyinizo nga badduka beekubira enduulu mu banene mu Gavumenti omuli n’abamagye nga KCCA eremesebwa okutuukiriza emirimu gyayo.\nYayongeddeko nti bagenda kutuukirira bbanka bazigaane okuwola abagagga ensimbi nga basingayo ebizimbe bino ebitalina bisaanyizo.\nOmugagga Mansoor Matovu amanyiddwa nga Yanga yagambye nti KCCA kituufu ekola mirimu gyaayo naye yaalibadde ekolagana bulungi ne bannannyini bizimbe ensonga ne bazimalira mu kuteesa nga tewali ludda lunyigiriziddwa.\nYategeezezza nti ensobi zonna eziba ku kizimbe zisobola okumalibwaawo nga buli ludda luteesezza n’olulala kubanga ekikwekweto kigenda kunyigiriza abantu bangi naddala abasuubuzi ate nga nabo bagiwa omusolo.\nAte ssentebe w’abagagga mu kibiina kya Kwagalana Group Godfrey Kirumira yagambye nti ensonga bagenda kugiteesaako era ayise abakwatibwaako balabe engeri gye basalira awamu amagezi.\n“Tugenda kutuula ne KCCA ku Lwokutaano etutegeeze kiki ky’eyagala tukole era ekiseera kino mbaga mabaluwa agayita bagagga bannange tugende tusisinkane KCCA ku nsonga eno tuteese,” Kirumira bwe yagambye.\nAte omugagga Patrick Muheirwoha owa Shumuk yagambye nti ebikwekweeto bya KCCA teyaalibikoze nga tesoose kuyita mu makubo gateesa.” Ssente tezifunika.\nKCCA okuggala ekizimbe ekimaze okuyingiramu abasuubuzi kikosa bangi kubanga omugagga yekka si y’afiirwa wabula kitwaliramu ne bannannyini maduuka abasasula emisolo.\nAbakolera mu Mabirizi bayomba bwe bategeezezza nti olutalo lw’omugagga ne KCCA lwalibadde terubatwaliramu kubanga bo basasula ssente zaabwe kukolera mu kizimbe ekiwedde era baakiyingira tekirina buzibu.\nSsentebe w’abasuubuzi mu kizimbe kino, Azizi Magala yagambye nti beewunyizza ab’ekitongole kya KCCA okuggala ekizimbe ekikolerako abantu abasoba mu 1000 nga tebasoose kubalabulako ate nga nabo baliko emisolo gye basasula mu kitongole kino.\nAbasuubuzi baayombye nti KCCA okusindika abaserikale baayo ku ssaawa 10:00 nga busaasaana ne basiba kkufulu ku kizimbe obutakkiriza muntu kukiyingiramu kibafiirizza ssente zaabwe nnyingi.\nWabula Kaujju yawabudde nti okuggala ebizimbe bakikola kuyamba babikoleramu olw’obutas-sa bulamu bwabwe mu matigga.Yannyonnyodde nti Mabiriizi yazimba emyaliiro egyasooka era KCCA n’egirambula wabula bwe yayongerako emyaliiro emirala teyaddayo mu KCCA okusobola okufuna olukusa olumukkiriza okuteekamu abapangisa ekintu ekikontana n’amateeka.\nObudde we bwazibidde ng’ekizimbe kikuumibwa baserikale ba KCCA abaabadde bayambibwaako poliisi kyokka ng’abasuubuzi bali bweeru tebamanyi kiddako.\n'Abamanyi okumeketa kaasi mujje'


Bukedde Online - Ssekandi asiimye Abachina okulaakulaanya Uganda\nSsekandi asiimye Abachina okulaakulaanya Uganda\nBebe Cool agenze mu Amerika kusakira balwadde...\nBuli ayingira mu Mbuutu y’Embuutikizi ajja...\nomumyuka wa Pulezidenti, Edward Kiwanuka Ssekandi asiimye Abachina okulaakulaanya Uganda nga baajaguza amefuga.\nZheng Zhu Qiang ne Ssekandi nga basala keeki\nOMUMYUKA wa Pulezidenti, Edward Kiwanuka Ssekandi asiimye Abachina abali kuno agamba enkolagana enungi eriwo wakati wa Uganda ne China yakwongera okuvaamu ebibala naddala eby’enkulaakulaana.\nSsekandi yategezezza nti enkolagana n'omukwano wakati wa Uganda ne China byava dda nga Uganda yeetegeka kwefuga era guzez gweyongera.\nYawadde eby’okulabirako eby’enjawulo okuli; oluguudo lwa Entebbe Expressway, ebbibiro ly'amasannyalaze ery'e Karuma ne Isimba, amakolero ssako obuyambi obulala by’agamba nti byonna bibala ebivudde mu nkolagana eno\nAli Kirunda Kivejinja (ku kkono) omumyuka wa katikkiro wa Uganda ow'okubiri ne John Byabagambi\nBino yabyogeredde ku Serena ku mukolo Abachina abali kuno kwe bajjagulizza emyaka 69 bukya nsi yabwe efuna bwetwazze.\nSsekandi eyabadde omugenyi omukulu yabasabye okwongera okutumbula n’okwenyigira mu bintu ebirala nga eby’emizannyo, eby’obulambuzi n’ebirala n’okutumbula\nOno era yayogedde ne lukuηηaana lw’ebyobusuubuzi olwakagwa wakati wa China ne Afrika oluyitibwa Forum on China-Africa Cooperation (FOCAC), Pulezidenti Museveni mwe yasisinkanidde Pulezidenti Xi Jinping owa China ne babako ebintu ebyenjawuulo bye bakiriziganyiza okukola era agamba Uganda muno egenda kufunamu.\nababaka b'amawanga amalala mu Uganda nabbo babaddeyo ku mukolo guno\nYe Zheng Zhu Qiang omubaka wa China mu Uganda mu kwogera yasiimye Bannayuganda bagamba nti balaze omukwano eri Abachina era bafuddeyo okubayigirako bingi bye batadde mu nkola.\nyawadde eky'okulabirako abasawo Rose Kawuma ne Jesca Namugoya abakolera mu ddwaaliro lya Jinja Regional Referral Hospital b’agamba nti beyambisa enkola y'Abachina ey'okujjanjaba abantu abali mu bulumi obw'amaanyi okujjanjaba abantu naddala abakuliridde mu myaka abagenda mu ddwaaliro lino.\nAbamu ku Bachina ababadde ku mukolo\nYagasseko nti nga China neetegefu okwogera okukolagana ne Uganda ssaako n’amawanga ga Afrika amalala mu by’enkulaakulaana awatali kukakibwa n’okweyingiza mu nsonga zabwe ez’ebyobufuzi n’ez’omunda mu ggwanga.\nOmubaka wa China Zheng\nDj Frank Jay ebitaala byamuta\nMuka Mugabe bamulemesezza okugenda e South Africa


Bukedde Online - Abeesimbyewo bayungudde ab'okukuuma obululu bwabwe\nMuseveni alabudde abatiisatiisa abawagizi ...\nAb’enkambi ya Pulezidenti Museveni eya NRM, aba Dr. Kiiza Besigye mu FDC n’ab’ekisinde kya Go Forward ekya Amama Mbabazi bakoze enteekateeka enzijuvu ez’okukuuma akalulu awatali kutemye mu bifo byonna 28,010 ebiri mu Uganda.\nAba Poliisi ya militale nga balawuna e Wandegeya okukkakkanya obukuuma emirembe\nABEESIMBYEWO ku bwapulezidenti bali mu keetalo, bakola enteekateeka ezisembayo okukuuma obululu bwabwe mu kulonda kw’enkya.\nEnkya ku Lwokuna, kwe kulonda kwa Pulezidenti n’ababaka ba Palamenti 402 ng’abalonzi 15,277,198 abeewandisa be basuubirwa okweyiwa mu bifo ebironderwamu.\nNRM EYUNGUDE 1,800,000 OKUKUUMA AKALULU KA MUSEVENI\nSsaabawandiisi wa NRM Justine Kasule Lumumba n’akulira akakiiko akanoonyeza Pulezidenti Museveni akalulu, Hajjati Janat Mukwaya bayungudde abantu akakadde kamu n’emitwalo 80 okukuuma akalulu.\nKino kitegeeza nti ku buli kifo awalonderwa, NRM egenda kubaako n’abantu abasoba mu 64 era buli omu kw’abo aweereddwa obuvunaanyizibwa bw’alina okutuukiriza okuva ku ssaawa 1:00 ez’okumaliiri ng’okulonda kutandise okutuuka akawungeezi ng’obululu buwedde okubalibwa.\nOmwogezi w’akakiiko akanoonyeza Museveni akalulu, Mike Sebalu yategeezezza nti abantu abo abaayunguddwa, be bakulembeze ba NRM b’erina ku byalo byonna kumpi 60,000 ebiri mu Uganda.\nYannyonnyodde nti ku buli kyalo mu Uganda, NRM erinako abakulembeze 30 era bano baweereddwa obuvunaanyizibwa okukuuma akalulu ka Pulezidenti Museveni n’abeesimbyewo ku kkaadi ya NRM\nYagasseeko nti abagenda okukuuma akalulu ka NRM baweereddwa n’ebikozesebwa n’ensimbi ez’ebyokulya n’okunywa kubanga baweereddwa ebiragiro obutava mu bifo bironderwamu okutuusa ng’okubala akalulu kuwedde n’ ebikuvuddemu bissiddwaako emikono okuweerezebwa ku magombolola,.\nFDC BAYUNGUDDE 800,000 OKUKUUMA AKALULU KA BESIGYE\nABA FDC bategeezezza nti ku buli ekifo ekirondebwamu, bataddewo abantu mukaaga okukuuma akalulu ka Besigye.\nOmwogezi wa FDC , Ibrahim Semujju Nganda yategeezezza nti ku buli kifo ebironderwamu, FDC balinayo bagenti mukaaga, ekitegeeza nti balina bagenti 168,060 mu Uganda yonna.\nWabula yagambye nti bagenti bano bagenda kuyambibwako ab’ekibinja kya Power 10 (P10), nga bano be bantu kkumi FDC be yassa ku buli kyalo mu Uganda. Kino kitegeeza nti be bantu nga 600,000 mu Uganda yonna.\nSemujju yagambye nti nti bw’ogatta bagenti 168,000 ku ba P10, FDC abeera erina abantu kumpi emitwalo 80.\nYagambye nti abantu abo bonna baamala dda okutendekebwa mu by’amateeka ag’ebyokulonda n’okukuuma akalulu era baaweereddwa n’ebikozesebwa omuli ebitabo, Pen, enkalala z’abalonzi abali mu buli kitundu n’ensimbi ez’ensako.\nDr. Besigye yategeezezza mu lukuhhaana lwa Bannamawulire eggulo nti abagenda okukuuma akalulu baweereddwa obuvunaanyizibwa okukunga abantu okujjumbira okulonda n’obutaseguka okuva mu bifo ebirondebwamu okuva ku ssaawa 1:00 ey’oku makya okutuusa nga buli kimu kiwedde.\nAMAMA MBABAZI AYUNGUDDE BAGENTI 112,040\nEnkambi ya Amama Mbabazi etegeezezza nti bayungudde bagenti bana ku buli kifo awalonderwa, ekitegeeza nti balina abantu 112,040 ku bifo byonna 28,010.\nOmumyuka w’omwogezi w’ekisinde kya Go Forward , Saddam Gayira yategeezezza nti ng’oggyeeko bagenti abana (4) ku buli kifo awalonderwa, erina abantu 50 ku buli kifo awalonderwa.\nEmidumu gya kazambi mu Kampala mugizze buggya\nObukodyo bw'okuzza laavu ekaddiye obuggya


Bukedde Online - Abakazi abamu basasula mu saluuni okubamwa mu mbugo\nAbakazi abamu basasula mu saluuni okubamwa mu mbugo\nOmusumba eyanzaalamu antiisatiisa okunzita\nAbasawo balaze akabi akali mu kwemwa n'oma...\nOKWEWUNDA kw’abakazi tekuggwaayo! Bw’oba obadde olowooza nti bakoma ku kusasulira kubalongoosa njala za ngalo n’ebigere, okubakuuta ebigere, okubakola ku nviiri ne ffeesi, oba okubyula amaaso n’emimwa, ebyo oli ku bikadde.\nOmuwala ng’akozesa ‘wakisi’ okwemwa obwoya ku magulu.\nKati abakazi abamu bagattako okusasulira n’okubamwa mu mbugo. Abakazi abamu tebakyalina nsonyi bwe kituuka ku kwewunda.\nTeebereza omukazi okugenda ew’omuntu omulala atali muganzi we oba omusawo agenda okumujjanjaba kyokka bw’atuuka eyo n’amweyambulira okumumwa mu mbugo!\nBano batera kubeera bavubuka naddala abasoma mu yunivasite n’amatendekero amalala n’abadigize nga banoonya okukola eky’enjawulo ku ngeri gye bamwa mu mbugo.\nOkumwa kukolebwa abasajja oba abakazi kyokka kigambibwa nti abawala ate bettanira nnyo abasajja okubakolako nga bagamba nti be bamanyi okubakwata obulungi.\n1 Kuno kulimu ebiti eby’enjawulo. Mulimu abakozesa ejjirita wadde nga zitera okubutula naddala ssinga ebeera nkadde.\n2 Abalala bakozesa makansi ate waliwo n’abakozesa obumweso obumanyiddwa nga ‘shaver’, kyokka buno tebwetaaga asakaatidde nnyo.\nOmuwala bwe yeesalira obulungi ng’ono tatya kwambala bugoye buwugirwamu.\n3 Abasasulira okubamwa basinga kwettanira enkola ya ‘waxing’ nga wano balina oyiro oba engeri y’ebizigo bye basiiga mu kifo we baagala okumwa era amalawo akaseera katono ne bakwasizaako engeri y’akagoye nga kano ke kabembulwako obuviiri bwonna ne buvaawo ne wasigala kawerette.\n4 Waliwo abakozesa ebizigo ebimanyiddwa nga ‘shaving creame’. Bino obisiiga mu kitundu ky’oyagala okwesalira n’obirekako okumala akabanga, oluvannyuma n’onaabawo n’amazzi agannyogoga. Ebizigo ebyo biba bya maanyi era w’otuukira okunaaba nga tekikwetaagisa kukozesa kintu kyonna okuggyako obuviiri obwo.\n5 Waliwo abakozesa makansi okwesalira mu bifo bino. Bano bwe baba beesalira basinga kutoolako katonotono. Abantu abettanira okwemwa bagamba nti bakikola lwa kwekuuma nga bayonjo kuba buli lwe weeyambulira omwagalwa wo nga wenna osakaatidde, akulabira ddala ng’omuntu omucaafu.\nAbalala bagamba nti bw’olwawo okwemwa obeera n’akasu akayinza okukuvaamu n’owunyirira banno naddala ng’otuuyanye.\nENKOLA YA ‘WAXING’:\nAyagala okumukolako agenda mu kasenge gye yeeyambulira ne bamuyiwako woyiro oba okumusiiga ebintu ebiringa ebizigo w’ayagala okumumwa ne babembulako obwoya bwonna.\nAbamu bakikola mu nkwawa, abalala ku ntumbwe oba ku mikono so nga wabaawo n’abakolwako mu mbugo.\nOkukukolako osasula ssente ezitandikira mu 10,000/- n’okugenda waggulu. Abettanira enkola eno bagamba nti obwoya bwe buggyibwako bwonna bulwawo okumera nga kiyinza okutwala wakati wa wiiki ennya n’omukaaga okuddamu okumera.\nMoses (eyasabye erinnya lye eryokubiri lisirikirwe okwewala okutiisa bakasitoma be) agamba nti agenze okukola ‘waxing’ yeerondera omuntu gw’ayagala amukoleko kuba wabaawo abasajja n’abakazi.\nWabula agamba nti ate abawala oluusi babeewuunyisa bwe basaba abasajja okubakolako. Bano abamu bajja nga baagala kubaggyako bwoya bwa ku ntumbwe zirabike kawerette, abalala gibeera mikono na mu nkwawa.\nMulimu abaggyibwako omuttunta gw’omu maaso ate abalala basasula okubamwa ku lubuto so nga waliwo abasukkawo ne basaba okubamwa mu mbugo.\nAbakolwako basooka kunaabako olwo bwe bakala nga babawa obusuuka oba engeri ya busikaati era Moses agamba nti buno bwe buwenjulwa okumwa ekitundu kasitoma ky’ayagala.\nAgamba nti abaagala okubamwa mu nkola ya ‘waxing’ batera n’okukaluubirizibwa okwemwa naddala wakati mu magulu nga bwe bafuna akikola obulungi, ssente bazisasula.\nDiana omu ku bawala abatagwa kubamwa agamba nti wadde olumu balumizibwamu nga bagagambula okubaggyako obwoya naye olususu lubeera luweweera ne balabika bulungi.\nAgamba nti bwe kubeera kubamwa mu mbugo bambala obugoye obulinga obuwugirwamu oba obuwale obw’oluwuzi nga buno bwe bawenjula okubamwa.\nAgamba nti yali akoleddwaako abakazi n’abasajja naye asinga kwettanira basajja kuba bakikola bulungi, babeera beegendereza ate bafaayo okunyiriza omulimu gwabwe yadde oluusi bafunamu ku nnyonyoogeze.\nAgamba nti abakazi nabo bakola naye abasajja bamukolako bulungi. Wabula agamba nti waliwo omukazi mukwano gwe bwe batera okusisinkana ku saluuni ebakolako nga ye akolwako mukazi munne kuba abeera awulira ensonyi n’ennyonyoogeze omusajja nga y’amukolako.\nDiana agamba nti abeera yeewundira muganzi we kuba ye oluusi kimukaluubiriza okwemwa wonna w’ayagala ate nga teyandyagadde nnyo kusaba muganzi we kumumwa ng’agamba nti watya bw’abeera azise n’amulaba ng’atali muyonjo.\nWinnie Nwagi abalaze kookonyo\nEyasobezeddwaako n'attibwa akwasizza bataano\nNnaabagereka anadduukirira abawala abazaala nga bato\nOmutuuze w'e Kalongo bamusaayidde olusuku


Bukedde Online - Kirumira bamubbuddemu oluguudo e Mpigi\nKirumira bamubbuddemu oluguudo e Mpigi\nYeefudde omulalu n’ayingira ofiisi za NRM...\nBUKEDDE W’OLWOMUKAAGA AFULUMYE NG’ALIMU BINO...\nAbakiise batenderezza Kirumira omwana waabwe enzaalwa y’e Mpambire mu Mpigi Town Council okubeera omusaale mu kutunda n’okufuula ekitundu kyabwe eky’ettutumu olw’ebikolwa bye ebirungi ne bakkiriziganya okumujjuukirira ku luguudo lwe bamubbuddemu n’abaana be bakule balusangewo.\nMeeya Sennoga ng'ayogera mu lukiiko. Addiriddwa omumyuka we, kansala Kaggwa..\nOLUKIIKO lw’ekibuga kye Mpigi lubbudde mu Kirumira oluguudo ng’akabonero k’okusiima emirimu gy’akoledde eggwanga n’ekitundu kyabwe.\nEkiteeso kireeteddwa meeya w’ekibuga ky’e Mpigi, Richard Ssenoga ne kisembebwa kansala w’omuluka gw’e Mpambire, Charles Kaggwa mu lukiiko lwa Kanso olutudde ku kitebe kya Mpigi Town Council ba kansala ne bassa kimu nti oluguudo oluva e Mpambire okudda e Mpanga okumpi n’awaziikibwa Kirumira lubbulwemu erinnya lya Muhammad Kirumira era nga kati luyitibwa Kirumira Road.\nMu lukiiko lwe lumu abakiise baayisizza ekiteeso ky’okuteeka amataala ku nguudo z’ekibuga ky’e Mpigi mu kaweefube w’okukendeeza obumenyi bw’amateeka ekiro obuva ku nzikiza n’okwongera omutindo n’okukulaakulanya ekibuga.\nMu kaweefube w’okutumbula omutindo gw’obyuyonjo mu kibuga ky’e Mpigi, abakiise baasazeewo okuzimba lufula empya okwewala endwadde eziva ku bucaafu ne basalawo n’okuteekawo amateeka ku baweebwa ttenda y’okuyoola kasasiro asusse mu kibuga.\nOLUKIIKO lw’ekibuga kye Mpigi,\nmeeya w’ekibuga ky’e Mpigi, Richard Ssenoga,\nkansala w’omuluka gw’e Mpambire, Charles Kaggwa,\nKirumira ayise abaatulugunyizibwa Poliisi ya Flying Squad abatwale mu kakiiko k'eddembe ly'obuntu bayambibwe


Nampala wa Gavumenti: ekiteeso ky’obuyigirize twagala Pulezidenti ebbago agaane okulitekako omukono – Watchdog Uganda\nRuth Nankabirwa, Nampala wa Gavumenti\nNAMPALA wa Gavumenti Ruth Nankabirwa agamba nti ajja kuba musanyufu nnyo singa Pulezidenti Museveni agaana okuteeka omukono ku bbago lye tteeka ly’obuyigirize okulifuula etteeka elijjuvu nti kubanga ensonga eno teyayisibwa mu mutima mulungi.\nNankabirwa ategezezza nti Babaka banne ekiteeso kino baakireeta mangu mangu, nga tebaawa mukisa banaabwe bonna naddala ab’oludda oluli mu buyinza kukubaganya bulungi birowoozo ku nsonga eno, yadde okwebuuza ku bantu be bakiikirira.\n“Manyi nti byonna tebinaggwa kubanga omukulembeze we Ggwanga yasembayo ku nsonga eno, essaala yange egamba nti singa mukama amuwa okubikkulirwa ne yetegereza bulungi ebili mu bbago lino, oluvanyuma nagaana okuliteekako omukono nze ngenda okusinga okuba omusanyufu kubanga bantu baffe aba NRM abalina obumanyirivu mu kukolera bantu kyokka nga ebitabo tebyawera, bagenda kuba batereddwa okuvuganya” Nankabirwa bwe yagambye.\nOkwogera bino yabadde ayogerako ne bannamawulire ku Palimenti, nga alaga embeera eddako oluvanyuma lwe bbago lino okufuulibwa etteeka.\nKinajjukirwa nti Ababaka baayisa ekiteeso ekigamba nti walina okubaawo obuyigirize obwenkanankana ne siniya ey’omukaaga ku bifo okuli ebyabakulembeze b’ebitundu ebiri mu bibuga nga kwotadde ne Town Councils ku ba Kkasala ba Ssentebe b’amagombolola, ba Meeya be bibuga n’abakulembeze abamu ku zi Disitulikiti.\nKino kati kirindiridde Pulezidenti Museveni mu buyinza obumuwebwa mu Ssemateeka we Ggwanga okuteeka omukono ku biwandiiko lifuuke etteeka elijjuvu.\nGye buvuddeko amagombilola g’ebyalo agasinga obungi gaasuumusibwa okutuuka ku ddaala lya Town Councils nga kitegeeza nti singa ekiteeso kino kiyita NRM ekibiina ekiri mu buyinza kigenda kufiirwa abamu ku bakulembeze ate abawagizi ennyo aba Pulezidenti Museveni.\n8th April 2018 at 11:18\n2nd August 2019 at 16:51


Bukedde Online - By’okola okwewala ekyeyo okusattulula obufumbo bwammwe\nEmpuliziganya kikulu mu bufumbo ng’omu ali...\nRACHEAL 49, yaakamala emyaka 15 mu bufumbo era balina abaana basatu. Emirimu agikolera bweru wa Uganda, wabula agamba nti tekimuggyaako kuba mufumbo kuba buli kimu baakikkaanyaako ng’agenda okutandika ekyeyo.\nMeddie Matovu (Zipper Atafo) ne kabiite we, Asma Uwase nga beeraga omukwano ku kabaga akamu gye buvuddeko.\n“ Twakkaanya nnoonye omulimu nga gusobola okumpa obudde ne nkomawo awaka.\nNafuna gwa kukola mu kirabo ky’emmere, era bano banzikiriza okudda awaka buli luvannyuma lwa myezi esatu. Kino nkikoledde emyaka munaana era sirina buzibu bwe twali tukifunyeemu.” bw’agamba.\nAgattako nti bakkaanya ne bba Richard obuteggyaako baana baabwe okubasindika mu beηηanda ne bateesa Richard asigale n’abaana ng’abalabirira.\nBagamba nti tebalowooza nti ekyeyo kiyinza okubataataaganya mu mbeera yonna kubanga baateekawo bye balina okugoberera era babitambulirako.\nWabula wadde embeera eno Racheal ne Richard tebagifunyeemu buzibu, ye Kato 27, gwe nasanze mu saluuni emu mu Kampala embeera y’omwagalwa we okugenda ku kyeyo agiwanda lulusu.\nKato okutenda ennaku gy’alimu yakiggye ku kalango ka kkampuni emu etwala abantu ebweru ku byeyo akaabadde ku ttivvi.\nOno olwakalabye n’agamba nti, “ Buli lwendaba akalango mbu batwala abantu ebweru okukola ndaba mulabe wange yennyini..” Ffenna abaabadde mu saluuni twasirise era eyabadde asala enviiri (Mubiru) kwe kubuuza Kato nti; “Ate ggwe atali mu Bawalabu obuzibu obusanga wa okunyiiga ennyo bwotyo?” Kato eyabadde atunuza obukambwe yazzeemu nti omuwala gwe nateekamu ssente zange baamuntwalako lwa byeyo ebyo.\nNange saaludde kwe kwenyigira mu mboozi era mu kiseera kino namwambalidde nti muleke nammwe kwekwasa bantu.\nKato wano we yanyanukulidde nti, “Kuno si kuwaayiriza, kubanga nze essanyu nalimalamu omwaka gumu nga mmaze okukyala mu bazadde ba Sandra n’agenda ku kyeyo era awo omukwano we gwakoma.”\nYagasseeko nti; “Saasooka kukkiriza nga Sandra ambuulidde nti agenda bweru naye olw’okunnemerako nga ankakasizza nga bw’agenda okukola okukyusa obulamu bwaffe akomewo mu myaka ebiri, nakkiriza agende.”\nSandra bwe yagenda ku kyeyo twasooka ne tubeera nga tuwuliziganya bulungi, kyokka oluvannyuma yamutegeeza nti baabagaana essimu era baali baakwogeranga omulundi gumu mu mwezi.\n“Kino kyampisa bubi naye nga sirina kya kukola. Wabula twatuuka ekiseera nga Sandra mmuwuliza luvannyuma lwa myezi oba olyawo n’akuweereza kamesegi. Ekyavaamu nga n’essimu kwe nnali mufunira tekyaliko.\nNasooka kulowooza nti osanga yafuna obuzibu kumbe lwali luwenda lwa kunsuulirawo ddala”.\n“Bwe nalaba ebbanga lye yali alina okuddirako nga simuwuliza kwe kwesitula ne ηηenda ewa ssenga we.\nKyambuukako bwe natuukayo bwe yaηηamba nti Sandra yali yaakayanjula omusajja omulala, gwe yakwatagana naye eyo ku kyeyo gye yali. Embeera ya Kato etuukira ku baagalana bangi ensangi zino.\nKumpi buli wiiki wabaawo abawala n’abalenzi abatwalibwa ku byeyo mu mawanga ag’enjawulo n’okusingira ddala mu Buwalabu. Abagenda abamu baba bafumbo nga balina n’abaana, olwo omu n’asigaza obuvunaanyizibwa bw’okulabirira amaka, oluusi ekitabeera kyangu.\nEkivuddemu bwe bufumbo n’omukwano okusaanawo, kubanga abeera agenze akitwala nti gw’alese awaka kijja kuba kizibu okumwekuumira, so nga n’asigadde awaka akitwala nti kizibu oyo aba agenze okusigala nga yeekuumye.\nEdith Mukisa, omukugu mu kubuulirira abaagalana n’abafumbo agamba nti obufumbo si kintu kyangu naddala nga muli mu mukwano gw’ewala gamba ng’abali ku byeyo. Ky’ova olaba nga bangi baawukanye ng’obuzibu buva ku kyeyo.\nMukisa yannyonnyodde nti akabi akasinga okubaawo abagenda ku byeyo babeera abawala n’abavubuka abato abakyazimba obufumbo katugambe baakamala omwaka gumu oba ebiri ng’ebbanga ly’ekyeyo we liggweerako kiba kizibu okuba nga buli omu akyalinze munne.\nEmbeera y’abafumbo okwawukana ng’omu agenze ku kyeyo wadde abasinga batera okugyesigamya ku bwenzi naye erina ebintu ebirala ebitera okugireeta:\n1Obutabaawo kwagala kunywevu wakati w’ababiri.\nObuzibu obusinga buva ku ky’abaagalana omu okugenda ku kyeyo naye nga bakyazimba buzimbi omukwano gwabwe. Noolwekyo kiba kyangu nnyo omu okuva ku mulamwa ng’afunye ekimuwugula.\n2 Ebikemo. Ebikemo waliwo lwe bisukka. Okugeza okwagala kw’omusajja naddala mu myaka gy’ekivubuka kuba waggulu, so nga mu biseera bino ate abaagalwa baabwe we bagendera ku byeyo, olwo ne baleka abasajja baabwe kuno.\nKiyinza okuzibuwala omusajja okwekuuma okumala emyaka ebiri n’atabaako gy’ayitira.\n3 Empuliziganya. Kino kikulu nnyo mu mukwano. Ne bwe muba nga muli wamu, emirundi egimu kiyinza okubalema okutuukiriza olwo ate watya nga buli omu ali mu nsi ya njawulo! Oluusi bayinza n’okwesanga ng’omu w’afunira obudde obwogera ate munne abeera bbize.\n4 Ssente ezitatuuka mu budde. Ssinga eyagenda ku kyeyo alemwa okuweereza eyasigala mu Uganda ssente mu budde n’obungi bw’abeera asuubira, kyangu okuyiiya engeri endala gy’afunamu ssente okusobola okuziba eddibu. Kino kisinga kubeera mu bakazi nga be basigadde wano. Olwo omusajja agenda okudda nga baamutikkiramu dda, naye ng’obuzibu bwava ku nsimbi butatuuka mangu oba okuweereza ezitamala.\n5 Eddembe lisukka. Emirundi mingi buli omuntu bwaba n’eddembe nga tewali amukuba ku mukono weekanga nti asobola okukola ebitali bituufu. Okugeza ssinga omusajja atuuka ng’awaka tewakyali amubuuza gy’aludde ate nga n’abaana tebaliiwo asobola okwenyigira mu bikolwa ebimuggya ku mulamwa.\n6 Eηηanda obutabeererawo bannaabwe nga bagenze ku byeyo. Okugenda ku mawanga tekutandise kati kwava dda kyokka edda omuntu bwe yagendanga ku kyeyo katugeze omwami nga y’agenze, abooluganda baasigalanga bafaayo okulondoola omukyala we n’okumulabirira ekitaliiwo leero. Kino kiwa asigadde wano ebbeetu okukola kyonna ky’ayagala.\n7 Enkyukakyuka y’embeera mu byenfuna. Embeera eno esinga kubaawo ng’omukyala ye yagenda ku kyeyo kuba abamu bw’afuna ku ssente n’asinga omusajja atandika okumulaba ng’atakyali wa ddaala lye. Era abamu bagamba nti omukazi bw’alinnya ku nnyonyi ng’omusajja tagirinnye alaba ng’omusajja wa wansi nnyo era emikisa gy’okumusuulawo anoonye owa kiraasi emugyamu giba mingi.\n8 Obutakkaanya ku biruubirirwa by’ekyeyo wakati w’abaagalana. Ekyeyo kyetaaga okusooka okukkaanyizibwako wakati w’ababiri, okugeza ne mukkaanya ku bbanga munno ly’alina okumalayo, ssente ze mugenda okukola zaaki katugambe kugula poloti, empuliziganya bwe munaagitambuzangamu, abaana bwe mugenda okubakuuma bwe babaawo n’ebirala.


Bukedde Online - â€˜Emmotoka ezisimba ku mbalaza zigobweâ€™\nBadru Nyenje owâ€™ekibiina kya â€˜Uganda Passengers Protection Association, yagambye nti abasaabaze abagenda mu paaka okulinnya bbaasi ne takisi tebakyalina we bayita olwâ€™emmotoka ezisimba ku mbalaza okwagoba abatundira ku nguudo.\nâ€œTufunye ku buweerero olwâ€™okugoba abatundira ku mbal\nâ€œTufunye ku buweerero olwâ€™okugoba abatundira ku mbalaza zâ€™amaduuka ne mu nguudo kyokka ate kati awaavudde abasuubuzi wasimbawo mmotoka okuva ku makya,â€ Nyenje bwe yategeezezza.\nNyenje yasabye Muky. Musisi asitukire mu kkampuni za bbaasi ezitikkira mu nguudo ku Arua paaka kubanga ebintu bye zitikka babiteeka mu bifo abatambuza ebigere we bayita ekikaluubiriza entambula yaabwe.\nBino Nyenje yabyogeredde mu ofiisi ye eri ku kizimbe kya Mariaâ€™s Galleria mu Kampala ku Lwokuna.\nWiigi zâ€™amayengo abakazi bazettanira\nNana Weber ajunye aba Entebbe General Hospital


Ekirabo eky'okwogera ennimi ky'ekiriwa?\nOmulundi ogusooka okwogera ennimi kwali ku lunaku lwa Pentekooti mu Bikolwa 2:1-4. Abatume bagenda nebabuulira enjiri eri ebibiina, nga bogeera nabo mu nnimi zaabwe."Abakuleete n'Abawalabu, tuwulira bano nga boogera mu nnimi zaffe eby'ekitalo ebya Katonda.(Ebikolwa 2:11). Mu luyonaani ekigamba ennimi kitegeeza ennimi abantu ze boogera. N'olwekyo, ekirabo eky'ennimi kwe kwogera mu lulimi lw'otamanyi osobole okwogera eri oyo ayogera olulimi olwo. Mu Abakolinso ekisooka esuula 12-14, Pawulo eyogera ku birabo ng'agamba, "Naye kaakano, ab'oluganda, oba nga ndijja gye muli nga njogera ennimi, ndibagasa ntya; bwe ssiryogera nammwe oba mu kubikkula, oba mu kutegeera, oba mu kubuulira, oba mu kuyigiriza?"(1 Abakolinso 14:6). Okusinziira ku Pawulo omutume, era ng'akkiriziganya n'ennimi ezogerwa mu Bikolwa by'abatume, okwogera ennimi kuba kwamugaso eri oyo awulira obubaka bwa Katonda mu lulimi lwe, wabula tekuba kwamugaso eri abo abataziwulira okugyako nga waliwo avunuula.\nOmuntu alina ekirabo eky'okuvunuula ennimi. (1 Abakolinso 12:30) asobola okuteegera ekyo ayogera kyategeeza newankubadde nga tamanyi lulimi lwayogera. Oyo avunuula awo asobola okubulira obubaka eri abo bonna abatawulira lulimi lwogerwa, bonna basobole okuteegera ebyogeddwa." Kale ayogera olulimi asabenga ategeezenga" (1 Abakolinso 14:13). Oyo yenna ayogera ennimi alina okusaba wabeerengawo avunuula. Engeri Pawulo gyeyafundikira ku nnimi ezitalina azivuunula yansonga nnyo." naye mu kkanisa njagala okwogeranga ebigambo bitaano n'amagezi gange, ndyoke njigirizenga n'abalala, okusinga ebigambo akakumi mu lulimi obulimi."(1 Abakolinso 14:19).\nEkirabo eky'ennimi kyanaku zinno? Abakolinso ekisooka 13:8 eyogera ku kirabo eky'ennimi nga ekigwaawo, newankubadde nga kigatta ku kujja "Kw'obutukirivu" mu 1 Abakolinso 13:10. Abamu basonga ku njawulo mu lulimi oluyonaani era bagamba nti Pawulo yali ayogera ku bunnabbi n'amagezi okukoma era nti ekirabo ekyennimi "kyakomezebwa" ng'obujjulizi obw'ennimi okukoma "ng'obutukkirivu" tebunatuuka. Newankubadde nga kino kisoboka, kino tekirambululwa era tekitegerekekka okuva mu lunyiriri luno. Abamu basonga ku byawandiikibwa nga Isaaya 28:11 ne Yoweeri 2:28-29 ng'obujulizi nti okwogera ennimi kali kabonero ka musango. Okusooka Abakolinso 14:22 enyonyola ennimi okuba akabonero kaabo "abatakkiriza". Okusinziira ku kirowoozo kino, akabonero a k'ennimi kwali kulabula eri abayudaaya nti Katonda agenda kubasalira omusango olw'okugaana Yesu ng'omununuzi wabwe. N'olwekyo, Katonda bweyasalira Yisirayeeri omusango(Abaruumi okusanyawo Yeruzalemi mu mwaka 70 AD), ekirabo ky'ennimi kyali tekikyasobola kukola mulimu gyakyo. Newankubadde ng'endowooza eno esobola okuba entuufu, ensonga okuba ng'ekigendererwa ky'ennimi kyaggwa, tetegeeza kukoma kwazo. Bayibuli telina wegamba nti okwogera ennimi kwakoma.\nMu ngeri yemu, singa ekirabo ky'ennimi kyali kikyakola mu Kanisa yaleero, kyandibadde kikolebwa okusinziira ku byawandiikibwa. Kyandibadde kirabo kya nnimi ez'abantu ezitegerebwa.(1 Abakolinso 14;10). Kyandibadde n'omugaso ogw'okubulira ekigambo kya Katonda abo abogera olulimi olugwira.(Ebikolwa 2:6-12). Kyandibadde kikwatagana n'ekiragiro kya Katonda eri omutume Pawulo, "Omuntu bw'ayogeranga olulimi, boogerenga babiri oba nga bangi, basatu, era mu mpalo, era omu avvuunulenga: naye oba nga tewali avvuunula, asirikenga mu kkanisa; ayogererenga mu mmeeme ye era ne Katonda" (1 Abakolinso 14:27-28). Era kyandibadde kyikiriziganya ne 1 Abakolinso 14;33,"kubanga Katonda si wa kuyoogaana, naye wa mirembe; nga mu kkanisa zonna ez'abatukuvu."\nKatonda asobola okuwa omuntu yenna ekirabo eky'okwogera ennimi okumusobozesa okwogera olulimi olulala. Omwoyo Mutukuvu yemalirira bwaba agaba ebirabo(1 Abakolinso 12:11). Lowoozaamu engeri omulimu gw'okubuliira enjiri gye gwandiyanguyeemu, singa abamisani bali basobola okubuliira abantu mu nnimi zabwe nga tebalina kugenda kusoma nnimi ndala. Wabula, Katonda kino ssi kyakola. Ennimi zilabika ng'ezitaliiyo leero mu ngeri yemu gyezalingamu mu ndagaano empya, newankubadde nga zisobola okuba nga zandibadde za mugaso. Abakkiriza abasinga abagamba nti bogeera ennimi tebakkiriziganya na Byawandiikibwa byetulabye wagulu. Amazima gano gatuleetera okufundikira nti, ennimi zakoma oba tezisangikasangika mu ntekateka ya Katonda ey'ekanisa leero.


Bukedde Online - Nnannyini SPICK AND SPAN eyoza engoye e Wandegeya afudde\nBakubye oluyimba olusuusuuta Pulezidenti M...\nASOOSE KUSIIBULA MUWALA WE\nDdobbi ow'amaanyi e Wandegeya afudde n'aleka abafamire n'emikwano mu kiyongobero , yasoose kusiibula muwala ow'emyaka 8.\nDavid Kizito Bogere 51 abadde amanyiddwa nga BK omutuuze w'e Nansana e Kyebando mu Nsumbi zooni mu Disitulikiti y'e Wakiso abadde n'ekifo ekyooza engoye n'ebyuma e Wandegeya ekiyitibwa Spick And Span Dry Cleaners and Laundry Services yafiiridde mu ddwaliro e Nsambya mu kiro ekyakeesezza ku Lwokubiri .\nSuzan Namirimu Kizito yategeezezza nti bba obulwadde bwamutandika mu February w'omwaka guno n'atwalibwa mu ddwaaliro e Lubaga ng'eno abasawo baamuzuulamu kkansa w'omubyenda , sukaali ne puleesa. Oluvannyuma baamusiibula ku ntandikwa ya March naddamu okukakkalabya emirimu gye .\nYagasseeko nti nga 28 omwezi oguwedde obulwadde bwamuzeemu n'addusibwa mu ddwaaliro lya St Francis Nsambya gye baamuteredde ku kyuma ekiyambako okussa ng'eno gye yafiiridde ku eggulo ku ssaawa 3:00 ez'ekiro.\nYagambye nti baagattibwa ne bba mu 2007 mu kkanisa ya Kingdom Hall e Makerere. Ayongeddeko nti bba abadde musajja mukakalukanyi ng'okutandika obwaddobbi yasooka kugenda kuba kyeyo mu Amerika gye yava natandika Dry Cleaner eyeeyunirwa abantu mu Wandegeya. Eno esangibwa ku luguudo lwa Mulondo emabega wa katale ka KCCA okumpi ne wooteeri ya Ssebankyaye .\nYategeezezza nti omugenzi waakuziibwa Sisa Nakawuka. Alese abaana bana omulenzi omu n'abawala basatu ng'asembaayo obuto alina emyaka 5.\nOmugenzi ng'ali ku kitanda yatumizza abaana be ng'omukulu; Sarah Dorothy Nansubuga ali ku ssomero (P7), ababiri baabadde wala ng'omu Daniela Nankya Nakizito 8 ye yasobodde okutwalibwa mu\nOmwana wange omu bwati gwe nnazaala yanfuddeko - Minisita Mbayo\nKiva ku ki omwana okulalambala amaaso?